PENDIRIAN YANG BETUL BAGI UMNO IALAH ‘NO BERSATU’

Sebagaimana sudah agak kerap saya menulis sebelum ini, hakikat bahawa baik Anwar Ibrahim atau DAP, kedua-duanya bukanlah musuh yang sebenar bagi UMNO, ia kini nampaknya mula disedari.
Terbaru, Pengerusi Jemaah Penasihat UMNO, Tengku Razaleigh Hamzah berkata, slogan “No Anwar No DAP” hanyalah sentimen semata-mata.
Ahli MT UMNO, Dr. Puad Zarkashi juga menekankan perlunya UMNO bersikap terbuka untuk bekerjasama dengan DAP.
Menurut Ku Li, pendirian yang dipegang UMNO itu tidak seharusnya menjadi pendirian yang muktamad.
“Saya rasa itu (pendirian) sentimen tebal sahaja. Bagi saya dalam politik itu semua tak diambil kira, yang penting rakyat, rakyat mesti diambil kira.
“Kalau masalah itu memerlukan kita melakukan sesuatu yang boleh memberi manfaat kepada kepada rakyat, maka itulah yang didahulukan.
“Soal kita dengan DAP, kita sebagai pemimpin mesti bijak, bijak menguruskan, bijak membahagikan kuasa, bijak menentukan dan memantau apa yang boleh diberi dan dilakukan oleh rakan (politik) kita.
“Jadi, kalau kita menguasai keadaan, saya rasa itu tak menjadi perhitungan. Yang penting, rakyat,” kata Ahli Parlimen Gua Musang itu lagi.
Harus juga disedari, UMNO bukan saja tidak bertembung dengan DAP dalam pilihanraya, bahkan dengan PKR pun, pertembungan hanya berlaku di kawasan terpilih saja.
Jadi, kenapa perlu bimbang dengan DAP dan Anwar?
Tetapi, sebagaimana diketahui umum, sangat kerap dan lantang UMNO melaungkan slogan “No DAP No Anwar” ini dalam mengisi perjuangannya.
Dalam keadaan MCA dan MIC tidak lagi diterima oleh pengundi bukan Melayu, UMNO sepatutnya menjadikan DAP dan PKR sebagai rakan strategik mereka, bukan saja demi kelangsungan kuasa, bahkan untuk kepentingan negara dan rakyat berbilang kaum yang menghuni Malaysia ini.
Lagi pula, dengan peredaran masa dan keterbukaan pemikiran rakyat, menggunakan isu kaum sebagai modal politik bukan lagi pilihan yang terbaik, sebaiknya perjuangan politik harus bersandarkan keperluan sebenar rakyat dalam kehidupan dan membina negara.
Dulu, musuh UMNO adalah Pas dan ia memang wajar kerana kedua-duanya bertembung di kawasan yang sama, tetapi sejak UMNO bermuafakat dengan Pas, musuh sebenar UMNO adalah Bersatu.
Bersatu yang ingin mengenepikan UMNO dengan cara menindas dan membuli parti itu bagi membolehkan lebih banyak kerusi Melayu diperolehi, mentang-mentang kuasa lebih banyak terkumpul di tangan mereka.
Sebagai parti Melayu yang baru, Bersatu hanya boleh terus hidup jika ia berjaya membenamkan UMNO, manakala jika gagal berbuat demikian, Bersatu sendiri yang akan tersungkur dibuatnya.
Untuk itu, UMNO sebagai parti lama, terbesar dan pernah berkuasa sebelum ini, mereka harus tahu siapa musuh dan siapa yang boleh dibuat kawan.
Anwar, PKR dan DAP bukanlah musuh bagi UMNO, tapi lebih bermanfaat jika dibuat kawan.
Pilihan yang betul bagi UMNO ialah “No Bersatu”, bukan “No Anwar No DAP”, bahkan lagi lama UMNO membiarkan dirinya duduk bersama Bersatu dalam kerajaan PN, lagi mudah untuknya dijadikan tidak bermaya oleh parti pimpinan Muhyiddin itu.
(Shahbudindotcom 25/12/2020)

4.8

6

votes
Article Rating
Kongsikan artikel ini


HERET SEGERA KARTEL DAGING KE MUKA PENGADILAN – ANWAR

Baru baru ini kita digemparkan dengan pendedahan berhubung kartel daging yang didakwa turut didalangi kakitangan agensi kerajaan.
Ini ternyata satu kegiatan yang tidak bermoral tatkala kita harus pertingkatkan segala usaha dan upaya kita dalam memerangi rasuah dan kebobrokan, namun kakitangan kerajaan ini mudah dibeli sekaligus mengabaikan tanggungjawab mereka kepada negara dan rakyat.
Skandal ini ternyata telah merobek reputasi dan imej institusi itu yang diamanahkan memulia dan meningkatkan darjat Islam.
Meski dikurniakan peruntukan yang bukan kecil hampir setiap tahun, namun skandal ini telah merosakkan kepercayaan umum kepada institusi tersebut.
Saya menggesa kebobrokan seperti ini dihentikan. Saya juga mendesak kerajaan dan kementerian untuk segera menjalankan siasatan rapi, cekap, dan telus serta mengheret dalang ke muka pengadilan.
ANWAR IBRAHIM
26 Disember 2020.

5

5

votes
Article Rating
Kongsikan artikel ini


UMNO SELANGOR PATUT JADI NEGERI PERTAMA PUTUS HUBUNGAN DENGAN BERSATU

Ini penegasan UMNO Selangor:
Pengerusi UMNO Selangor, Noh Omar mengingatkan Bersatu negeri itu agar jangan mengganggu kerusi-kerusi yang dimenangi UMNO pada PRU lalu.
Menurut beliau, jika parti serpihan UMNO itu masih berdegil, mereka tiada pilihan lain melainkan terpaksa melawannya.
“Hasrat ini telah saya sampaikan kepada Presiden UMNO dan Presiden Pas di Selangor agar UMNO dan Pas tidak bertembung, namun kalau Bersatu cuba nak ganggu kawasan kita, UMNO tiada pilihan melainkan terpaksa melawan Bersatu.
“Jadi saya minta kepada Bersatu, tolong kaji balik Pusat Daerah Mengundi (PDM) mana yang mereka menangi, tolong tengok dan buat kajian betul-betul,” katanya lagi.
Tegas Noh, UMNO sekali lagi mengulangi pendirian hanya mengiktiraf Muafakat Nasional (MN) yang dimeterai dengan Pas sebelum ini.
“Kita di Selangor berpegang kuat kepada prinsip tetap akan bersama dengan Pas dan pendirian kita jelas bagi memastikan tidak berlaku sebarang pertembungan dengan parti itu.
“UMNO tiada pilihan lain sekiranya Bersatu tetap berdegil untuk meletakkan calon di kawasan yang pernah dimenangi UMNO sebelum ini,” tambah Noh.
Ini pula jawapan balas Bersatu:
Pengerusi Bersatu Selangor, Abdul Rashid Asari berkata, pihaknya masih berusaha berunding dengan UMNO mengenai pengagihan kerusi di negeri itu namun bersedia “bertembung” pada PRU akan datang jika terpaksa.
Beliau mengakui bahawa UMNO Selangor setakat ini menolak usaha Bersatu untuk berunding merungkai isu pengagihan kerusi di negeri itu
“Jika (kena) bertembung (dengan UMNO), maka bertembunglah. Hendak buat macam mana lagi.
“Sudah jelas rakyat Selangor tidak menerima UMNO sebagai kerajaan. Jadi, kita akan teruskan agenda kita bawah Perikatan Nasional (PN),” ujar beliau.
Rashid berkata, pengundi Selangor telah menolak UMNO dalam tiga PRU lalu dan jelas, perlu ditawarkan alternatif baru dalam bentuk PN yang menggabungkan PPBM dan PAS sebagai tonggak utamanya.
“Kita akan teruskan perbincangan dengan UMNO tetapi kalau mereka menolak perbincangan, pertemuan, apa lagi yang kita hendak buat.
“Saya akan cuba teruskan perbincangan, perjumpaan dengan mereka, itu pun sekiranya mereka sudi,” kata beliau lagi.
Apa lagi patut dilakukan?
Dengan pendirian itu, tiada lain yang terpuji melainkan UMNO Selangor sepatutnya menjadi negeri pertama memutuskan hubungan dengan Bersatu?
Berani ke?
(Shahbudindotcom 26/12/2020)

4.5

6

votes
Article Rating
Kongsikan artikel ini


DR. PUAD INGATKAN TAKIYUDDIN – UMNO JUJUR SOKONG MUHYIDDIN, TAPI….

Takiyuddin bangkitkan isu “Legasi paling murni seorang pemimpin sejati”. Dia merujuk saranan saya supaya MP UMNO tarik balik sokongan kepada Muhyiddin sebagai PM.
Sepatutnya PPBM yang komen, tetapi Setiausaha Agung PAS pula yang berbunyi.
Menurut Takiyuddin, legasi paling murni ialah pemimpin itu mempertahankan penyatuan dan perpaduan. Ia mesti berasaskan kejujuran. Jika tidak, ia adalah konspirasi.”
Tidak pasti siapa pemimpin legasi yang Takiyuddin maksudkan. Tidak mungkin saya. Saya hanya ahli politik biasa yang bersuara ikut “hati nurani” saya.
Saya tidak fikir cadangan tarik balik sokongan daripada Muhyiddin sebagai PM membawa kepada perpecahan. Ini untuk rakyat, kerana janji memudahkan rakyat tidak dipenuhi.
Apabila PAS berkawan dengan DAP, apakah itu perpecahan Melayu? Apabila PAS berpisah dengan DAP, ia juga tidak dianggap sebagai perpcahan masyarakat dan negara.
Peluang penyatuan terbesar ialah apabila UMNO-PAS tandatangan Piagam Muafakat Nasional. Peluang itu akan terlepas begitu sahaja kerana banyak sangat pakatan, gagasan dan gabungan yang mahu disertai.
Takiyuddin adalah betul dalam soal kejujuran politik. Tanpa kejujuran politik Ia adalah konspirasi.
Sebenarnya MP UMNO sudah bersikap jujur kerana menyokong Muhyiddin sebagai Perdana Menteri walaupum dia terlibat dalam konspirasi menjatuhkan UMNO di PRU ke 14.
DS Najib juga buat kenyataan jujur dan terbuka mengenai “sokongan bersyarat” terhadap Bajet di Dewan Rakyat.
Bahkan DS Najib juga secara jujur membuat kenyataan terbuka, jika tiada perubahan dan kerajaan PN terus berdolak dalik selepas satu tempoh yang munasabah, BN masih ada cara untuk bertindak.
Semua itu terbuka. Tiada sembunyi sembunyi.
PAS mungkin selesa, kerana dalam PN dan MN tiada Amanah (PAN). Tiada siapa kacau.
Justeru, yang perlu Takiyuddin jawab ialah, apakah main kayu tiga bukan konspirasi?
DR. PUAD ZARKASHI, AHLI MT UMNO
27 Disember 2020.

4

6

votes
Article Rating
Kongsikan artikel ini


BUKAN SAJA UMNO, PAS PUN AKAN ‘MATI’ JIKA MEMILIH BERSAMA BERSATU DALAM PRU15 NANTI

Secara umumnya UMNO memang tidak mahu bersama dengan Bersatu untuk menghadapi PRU akan datang dan perkara itu sudah pun ditekankan banyak kali oleh pimpinannya.
Pendirian UMNO ialah mereka hanya bersama dalam kerajaan PN sekarang sehingga Parlimen dibubarkan saja.
Sebaik Parlimen dibubarkan, putuslah hubungan dengan Bersatu itu dan UMNO akan kembali dengan ketetapan awal iaitu hanya bermuafakat bersama Pas untuk menghadapi PRU15.
Bagi UMNO, jika mereka memilih bersama Bersatu, ia adalah pilihan yang akan “membunuh” mereka kerana Bersatu tidak mungkin mampu terus hidup jika UMNO dalam keadaan sedar bernyawa.
Begitu pun, sementara Muafakat Nasional (MN) belum sempat didaftarkan, Muhyiddin Yassin lebih dulu mendaftarkan Perikatan Nasional atau PN.
Barangkali kerana tertarik dengan Muhyiddin yang sedang memegang kuasa, Pas setuju menjadi anggota komponen PN bersama Bersatu, Star dan SAPP.
Dengan yang demikian, kedudukan Pas kini menjadi misteri – bermain dua kolam di mana ketika ia bermuafakat dengan UMNO dalam MN,ia turut setuju menyertai PN.
Perkara ini tentu saja membangkitkan persoalan – di mana Pas dalam PRU15 akan datang?
Bersama UMNO dalam MN atau bersama Bersatu dalam PN?
Meskipun sekarang ini, Bersatu dan Muhyiddin adalah pemegang kuasa dalam kerajaan dan UMNO hanya ibarat penumpang di sebalik mempunyai jumlah kerusi Parlimen terbanyak sekali, UMNO tetap parti yang lebih kuat berbanding Bersatu.
Kekuatan itu bukan saja dari segi jumlah keahlian dan strukturnya, tetapi juga kerana kekentalan jiwa ahli serta pemimpinnya.
Kekentalan itu bagaimanapun tidak ada dalam Bersatu di mana bertahannya ahli dan pemimpinnya dalam parti itu sekarang hanya kerana kuasa masih ada tangan mereka semata-mata.
Jika kuasa sudah hilang, percayalah, ahli dan pemimpin Bersatu akan segera bertempiaran mencari tempat perlindungan, bahkan akan menjadikan PN tidak mampu ke mana-mana.
Oleh itu, pilihan yang tepat dan terbaik bagi Pas dalam PRU15 akan datang, jika mereka mahukan kemenangan, stabil dalam perjuangan dan kekal memegang kuasa ialah bersama dengan UMNO.
Dengan jumlah ahlinya juga mencecah 1 juta, kekentalan jiwa ahli dan pemimpinnya hampir sama dengan UMNO, bergabung serta bermuafakatnya dua parti itu pasti mampu menterjemahkan kekuatan yang luar biasa.
Tetapi jika Pas memilih bersama Bersatu, sebuah parti kecil yang tidak ramai ahli dan tiada akar umbi, malah kekentalan ahli dan pemimpinnya dalam perjuangan juga tidak ada, penggabungan keduanya tidak akan menghasilkan sesuatu yang luar biasa.
Lebih mungkin lagi, Pas hanya akan menjadi alat tunggangan dan pergunaan oleh Bersatu semata-mata dalam semua kerja-kerja pilihanraya jika memilih bersama dengan parti itu dalam menghadapi PRU15 nanti.
Rasanya tidak sukar Pas membuat pertimbangan dalam hal ini, kecualilah jika parti itu mahu “bunuh diri” dan ingin “mati” bersama Bersatu, walaupun jalan untuk terus hidup adalah bersama UMNO.
(Shahbudindotcom 28/12/2020)

4.3

7

votes
Article Rating
Kongsikan artikel ini


BENARKAH KEKERAPAN CABUTAN KHAS JUDI BERTAMBAH DI BAWAH PN?

Saya dimaklumkan bahawa kerajaan Perikatan Nasional telah meningkat kekerapan cabutan khas ramalan nombor 4-digit daripada 8 kali pada tahun 2020 kepada 22 kali pada tahun 2021.
Mungkin ramai Yang Berhormat di sini tidak tahu; cabutan khas dimulakan pada tahun 1999 untuk membantu mangsa wabak virus Nipah ketika itu.
Kerajaan pada masa itu mengizinkan syarikat judi mengadakan cabutan khas selain daripada tiga hari cabutan seminggu yang ditetapkan.
Justeru, dalam setahun, ada 156 hari cabutan biasa dan, 22 hari cabutan khas.
Sebahagian besar pendapatan daripada cabutan khas ini disumbang terus kepada aktiviti kerajaan. Pada tahun 2017, kerajaan telah mengutip sebanyak RM238juta melalui cabutan khas walaupun wabak virus Nipah pun sudah tiada lagi.
Dalam aspek ini, kerajaan sebenarnya sedang mengutip cukai daripada golongan bawahan yang seringkali mencuba nasib mereka dalam aktiviti judi.
Majoriti yang terlibat dalam aktiviti perjudian ini juga merupakan golongan B40. Mereka mencuba nasib dalam aktiviti judi dengan harapan boleh memperoleh habuan lumayan.
Ramai mereka yang menjadi ketagih kepada perjudian dan ini mengakibatkan masalah-masalah sosial yang lain. Mereka ini akan terus menerus mencuba nasib dengan cabutan khas.
Oleh itu, pada November 2018 Kerajaan Pakatan Harapan telah mengambil keputusan untuk mengurangkan kekerapan cabutan khas.
Daripada 22 kali pada tahun 2018 yang ditetapkan oleh Kerajaan Barisan Nasional, kami mengurangkan jumlah cabutan khas kepada 11 kali sahaja pada tahun 2019, dan kekerapan cabutan khas terus dikurangkan lagi pada tahun 2020 kepada 8 kali sahaja setahun.
Malangnya, kerajaan Perikatan Nasional kini menambah kembali jumlah cabutan khas kepada tahap zaman Barisan Nasioal.
Saya sarankan agar kerajaan ikut langkah kerajaan PH dulu dan kurangkan kekerapan cabutan khas ramalan nombor 4-digit.
LIEW CHIN TONG, SENATOR DAP.

3.9

8

votes
Article Rating
Kongsikan artikel ini


PUAD ZARKASHI INGATKAN ANNUAR MUSA – YANG RANCANG NAK BUBAR UMNO ADALAH BERSATU, BUKAN PKR ATAU DAP

Akan ada yang komen, kenapa perbezaan pendapat dibahas di luar. Pada mereka musuh akan untung jika berlaku perbahasan terbuka.
UMNO adalah parti besar. Ia kembali bangkit. UMNO wajar lebih terbuka. Jangan sapu sampah bawah carpet. Jangan apologatik, takut apa orang lain kata.
Di zaman media sosial tidak ada yang boleh disembunyikan. Maklumat, percakapan dan kenyataan mudah bocor.
Jika bukan orang lain bocorkan, orang sendiri akan bocorkan. Bukan rahsia pun 145 Ketua Bahagian UMNO menolak bersama PPBM untuk PRU ke 15.
Dua hari lepas Annuar Musa membuat posting terbuka. Dia tuduh seorang pemimpin yang ada platform resmi buat perkara yang berlawanan dengan dasar parti.
Annuar terlupa dia Setiausaha Agung BN. Dia pun suka mendahului Presiden
Annuar mendakwa parti sedang di bawa ke arah perpecahan bukan konsolidasi. Annuar tutup mata sebelah. Sebenarnya UMNO yang sedang ditikam dan dilemahkan dari belakang.
Sekarang ini sebok PPBM membeli dan memujuk Ketua Ketua cawangan UMNO untuk menubuhkan cawangan baru PPBM. Kenapa tidak dipujuk ketua PAS, PKR dan PAN?
Masa orang PPBM jadi MB, mereka gunakan jawatan ketua kampung sebagai tawar menawar tubuh cawangan baru. Sekarang guna PM desak MB UMNO beri kuota 60-40 untuk lantik Ketua Kampung dan ahli majlis.
Pemimpin akar umbi UMNO sudah lama sedar yang tikam UMNO dari belakang di PRU 14 adalah PPBM. Yang rancang bubarkan UMNO setelah PH berkuasa adalah PPBM bukan PKR atau DAP.
Walaupun PH sudah tumbang, tetapi DNA mereka masih ada dalam PPBM 2.0. PPBM melihat UMNO sebagai rival bukan kawan.
Sekarang mereka tidak boleh haramkan UMNO melalui perundangan. Tetapi melayan UMNO dengan cara melemahkan UMNO dan akhirnya kuburkan UMNO.
Annuar dakwa membatalkan keputusan “No Anwar No DAP” akan menjadikan kubu UMNO menjadi kubur. Itu hanya sentimen.
Hakikatnya lihatlah apa yang berlaku di Larut, di Mersing, di Tanah Merah dan di tempat tempat MP lompat. Mana mungkin Annuar Musa tidak nampak itu semua.
Di manakah Menteri Menteri lompat PPBM yang asalnya UMNO akan bertanding dalam PRU ke 15 nanti. Sudah tentu di kubu UMNO.
PPBM lebih terdesak dan perlu melemahkan UMNO jika PPBM mahu tambah kerusi Parlimen dan DUN di PRU ke 15 akan datang.
Sebab itu tidak timbul PKR dan DAP mahu bubarkan UMNO. Tendensinya, UMNO-PPBM akan bertembung. PPBM akan guna muslihat seperti yang berlaku di PRN Sabah.
Annuar Musa dakwa UMNO boleh tergolek kali kedua. Itulah rasional kenapa 143 Ketua Bahagian menolak kerjasama dengan PPBM kerana tindak tanduk PPBM mahu menggolekkan UMNO kali kedua.
Percayalah, kalau PPBM masih menghalalkan kaedah lompat parti untuk tambah MP PPBM, sudah tentu MP UMNO menjadi target untuk dipujuk bukan MP PAS.
Itu yang patut dikhuatiri oleh Annuar. Kalau Ketereh adalah kubu UMNO, maka parti mana yang akan menjadikannya kubur. DAP, PKR atau PPBM?
Kalau Annuar kata pemimpin akar umbi resah, mereka sebenarnya lebih mengetahui apa yang berlaku di bawah. Mereka terdedah dengan pujukan dan tawaran.
Semoga UMNO bukan umpama, terlepas dari mulut buaya tetapi masuk ke mulut harimau.
DR. PUAD ZARKASHI, AHLI MT UMNO.

5

2

votes
Article Rating
Kongsikan artikel ini


SEDIAKAH MAHATHIR UNTUK BENAR2 TERBUKA?

Pakatan Harapan (PH) boleh mengundang sesiapa saja untuk bekerjasama termasuk bekas Perdana Menteri, Tun Mahathir Mohamad, asalkan berpegang pada prinsip perjuangan gabungan itu.
Pengerusi PH, Anwar Ibrahim berkata, pihak yang diundang tidak boleh membawa agenda peribadi serta kerosakan ke dalam gabungan tersebut.
“Itu saya serah pada PH. Siapa pun boleh undang, tapi perlu patuh pada prinsipnya.
“Bukan bawa agenda peribadi dan meneruskan kebobrokan yang lama,” katanya lagi.
Begitu pun, Anwar ketika ditanya mengenai keinginan Tun Mahathir untuk kembali menerajui negara, berkata, perkara berkenaan sudah tidak relevan lagi dibangkitkan sekarang ini.
Tegasnya, siapa saja yang ingin menjadi Perdana Menteri harus mempunyai tekad untuk melaksanakan reformasi dan tadbir urus yang baik untuk negara.
“Bagi saya soalan itu tidak relevan…tidak peduli siapa pun, dari parti mana, mesti ada komitmen untuk memerangi rasuah dan tidak melindungi keluarga dan kroni.
“Komited untuk memperjuangkan dan membantu penderitaan orang miskin di luar bandar, masyarakat terpinggir harus menjadi keutamaan,” katanya.
Sementara itu, Ketua Penerangan PKR, Shamsul Iskandar Mohd Akin berpendapat, kemasukan Tun Mahathir ke dalam PH harus membuka jalan ke arah merealisasikan perjanjian asal menyokong Anwar untuk memimpin negara seperti yang dijanjikan selepas PH memenangi PRU14 lalu.
“PH harus kembali kepada perjanjian asal di mana mandat rakyat dalam PRU14 adalah jelas iaitu menyokong Anwar untuk memimpin negara selepas Tun Mahathir.
“Justeru, saya percaya Amanah boleh meyakinkan Tun Mahathir untuk mendokong segala usaha Anwar mengembalikan semula mandat rakyat yang telah dikhianati,” ujar Shamsul lagi.
Dalam hal ini, sediakah Tun Mahathir untuk akur menerima prinsip perjuangan PH dan menyokong Anwar untuk menduduki kerusi Perdana Menteri?
Anwar dan PKR nampaknya telah menunjukkan keterbukaan, tetapi apakah Tun Mahathir benar-benar terbuka?
(Shahbudindotcom 29/12/2020)

4.8

6

votes
Article Rating
Kongsikan artikel ini


KALI INI DENGARLAH NASIHAT KU LI – UMNO BOLEH HIDUP TANPA BERSATU, TAPI BERSATU AKAN ‘MATI’ TANPA UMNO

Walaupun Tengku Razaleigh Hamzah merupakan Pengerusi Jemaah Penasihat UMNO, tetapi tidak pernah pun selama ini nasihatnya diminta, didengari atau dipedulikan oleh pucuk pimpinan parti itu.
Bahkan, kerana kedudukannya yang tiada fungsi itu, tiada sesiapa yang mengikutnya ketika beliau memutuskan untuk kembali bersama Tun Mahathir Mohamad atau ketika mengambil sikap berkecuali dalam mengundi Belanjawan 2021, baru-baru ini.
Tetapi, kali ini UMNO wajar sekali mendengar nasihat Ahli Parlimen Gua Musang itu.
Nasihat Ku Li kali ini amat mudah – bukanlah suatu masalah jika UMNO akhirnya terpaksa membawa haluan sendiri menjelang PRU15 akan datang nanti.
“Mengapa tidak?
“Kita biasanya bergerak sendiri atas dasar yang ditentukan oleh BN. Dan segala bentuk tindakan kita merupakan bentuk berkebangsaan”, ujarnya.
Dengan sikap PAS yang semakin dilihat ‘menyebelahi’ Bersatu berbanding UMNO, Ku Li mengaku ia tidak dinafikan boleh menjejaskan peluang UMNO untuk kembali mengetuai kerajaan pusat.
“Tetapi kena ingat, sebelum ini pun kita tak bergantung kepada mereka. Kita bertanding atau menghadapi PRU sebagai BN.
“Dan kita menang banyak kerusi. Di sebelah selatan, tengah, Pantai Barat pun kita menang.
“Ini kekuatan yang telah dibuktikan oleh kita dalam PRU yang sudah-sudah,” jelasnya lagi.
Malah, tambah beliau, kekuatan UMNO melebihi parti-parti lain jika diukur daripada segi wakil dalam Parlimen, jumlah keahlian dan sokongan akar umbi.
Hanya saja, tegasnya, UMNO perlu memilih calon PRU15 yang boleh diterima masyarakat iaitu calon yang tidak banyak masalah, bertanggungjawab serta mampu berkhidmat dengan baik untuk menjaga kebajikan rakyat.
Ku Li seterusnya mengingatkan, meski UMNO menyokong kerajaan PN, ia bukan merupakan anggota PN.
Begitu juga, kata Ku Li lagi, sama ada UMNO akan bekerjasama dengan dengan PAS dalam MN atau turut bersama Bersatu untuk menghadapi PRU15 adalah hal yang belum lagi dimuktamadkan.
“Lagipun kita tak tahu sama ada bentuk kerjasama itu boleh diterima oleh pengundi atau sebaliknya,” kata beliau.
Dalam erti kata lain, oleh kerana banyak ketidaktentuan dalam hubungan dengan Pas dan Bersatu itu, maksud daripada nasihat Ku Li itu ialah UMNO harus bersiap sedia untuk bertanding atas kekuatan sendiri melalui BN.
Lebih penting lagi, persiapan itu, termasuk mengenal pasti calon-calon berwibawa dan boleh diterima mesti dimulakan sekarang dan tidak dilengah-lengahkan lagi.
Meski diakui bahawa bersama dengan Pas adalah pilihan terbaik bagi UMNO, tetapi jika Pas lebih condong kepada Bersatu, mungkin kerana terpesona dengan pelbagai nikmat jawatan yang diberikan oleh Muhyiddin Yassin, maka pilihan yang wajar ialah meninggalkan saja parti itu.
Biarlah Pas dan Bersatu hidup serta karam bersama kerana mementingkan habuan dunia daripada setiakawan yang mula dibina ketika sama-sama kecundang sebelum ini.
UMNO bagaimanapun tidak boleh sama sekali bersama dengan Pas dan Bersatu dalam waktu yang sama.
Ini kerana niat Bersatu adalah untuk “membunuh” UMNO, malah untuk bertanding dan kekal berkuasa pun, Bersatu mengharapkan ihsan dan pertolongan daripada UMNO.
Bersatu boleh dikata tiada kerusi yang stabil yang boleh menjamin kemenangan jika tanpa ada UMNO bersama mereka.
Jangankan untuk Kumpulan Hamzah Zainuddin dan Kumpulan Azmin Ali mengekalkan kemenangan di kerusi yang mereka bawa lari ke dalam Bersatu sekarang ini, Muhyiddin sendiri pun belum tentu boleh menang di Pagoh kalau bersendirian atau setakat bersama Pas saja.
Lagi pula, Pagoh dan semua kerusi Bersatu yang dimenangi mereka dalam PRU14 lalu memang asalnya adalah milik UMNO.
Maka, tiada masalah sebenarnya untuk UMNO merampas semua kerusi itu kembali.
Kata mudahnya – UMNO sentiasa boleh hidup tanpa Bersatu, tetapi Bersatu lebih mungkin akan “mati” jika tidak ditolong oleh UMNO.
Harus diingat, dalam PRU14 lalu, Bersatu menang juga kerana banyak dibantu PH, khususnya PKR dan DAP.
(Shahbudindotcom 30/12/2020)

4.6

8

votes
Article Rating
Kongsikan artikel ini


SEORANG LAGI PEMIMPIN UMNO SANGGAH ANNUAR MUSA

Maaf ya. Biasanya kalau beza sesama sendiri kita hanya bercakap dalam bilik. Oleh kerana 2020 dah nak tutup tirai rasanya nak ikut sama sembang di serambi. Biarlah jiran dengar.
Sejak PRU ke 14 berlaku 12 pilihanraya kecil. 7 daripadanya BN menang. Walaupun tak ada kuasa. Tak ada sumber. Tak ada aparatus.
Tahun 2018 ada 4 PRK. Semua PH menang. Sg Kandis, Seri Setia, Balakong dan Port Dickson.
Tahun 2019 ada 5 PRK. 4 BN menang dan 1 PH-DAP.
BN menang Cameron Highland, Semenyih, Rantau dan Tg Piai. PH menang Sandakan.
Tahun 2020. Ada 3 PRK. Semua BN menang. Kimanis, Chini dan Slim.
Paling klasik di Tg Piai lawan PPBM. Menang lebih 15 ribu majoriti. Begitu juga di Semenyih lawan PPBM yg memerintah.
Sabah kita tak nak bincang di sini. Agak kompleks namun sebagai parti tunggal, Umno lebih banyak di kalangan yg menerajui kerajaan negeri sekarang.
Rakyat sedang memerhatikan kita. Mereka sangat bijak membuat keputusan. Sumber dan aparatus ada peranannya tetapi tidak segalanya.
Banyak lagi faktor yang menentukan kepercayaan mereka kepada kita atau sesiapa. Mungkin yang lepas ada kelemahan kita, namun selepas kita mereka mula buat perbandingan.
PH hanya kuat dalam tahun pertama mereka memerintah. Itu tahun “honey moon”. Lepas tu rakyat buat perbandingan. Bila kena sumbat 5 gol berturut2 mereka kucar kacir. Rumah tangga PH runtuh.
Sekarang pun rakyat masih memerhatikan kita. Bukan bagaimana kita gunakan sumber dan aparatus tapi bagaimana kita menjaga amanah untuk berikan yang terbaik untuk mereka.
Apa2 pun boleh berlaku.
AHMAD SHABERY CHEEK
Bekas Menteri dan bekas Ahli Parlimen Kemaman.

4.7

7

votes
Article Rating
Kongsikan artikel ini


TUJUH FAKTA MENYANGGAH MAHATHIR YANG MAKIN TUA MAKIN KEMARUK KUASA

Kenyataan terbaru Tun Mahathir Mohamad bahawa PH tidak akan mendapat sokongan pengundi Melayu jika tanpa penyertaannya dalam gabungan itu memberi beberapa kesimpulan tentang watak dan hati perut bekas Perdana Menteri itu.
Pertama, ini memperlihatkan Tun Mahathir masih kemaruk untuk berkuasa semula, walaupun usianya sudah melebihi 95 tahun dan telah dua kali pernah menjadi Perdana Menteri.
Nampaknya, semakin tua dan semakin berusia, kemaruk kuasa makin meronta-ronta dalam dadanya.
Sebagaimana saya pernah sebut sebelum ini, inilah satu-satunya perangai manusia yang pelik pernah ada sejak zaman Nabi Adam lagi.
Kedua, dengan menawar dan mempromosi dirinya konon mampu menarik sokongan pengundi Melayu, ternyata Tun Mahathir seorang yang paling taksub kepada dirinya sendiri dan ingin kembali menyertai PH semula.
Sekaligus ini menggambarkan keyakinannya bahawa PH merupakan satu gabungan politik yang diterima pengundi.
Semakin ramai orang lain mahu melupa dan meminggirkannya, Tun Mahathir tetap berasakan hanya Tun Mahathir seorang saja yang mampu melakukan banyak perkara dalam negara ini.
Ketiga, kenyataan ini juga menunjukkan Tun Mahathir tetap ingin memintas dan menyekat peluang Anwar Ibrahim daripada menjadi Perdana Menteri.
Terlihat di sini, selagi nyawa belum terpisah daripada jasadnya, dendam dan dengkinya kepada Anwar tetap ingin ditunjukkannya kepada dunia.
Keempat, terbukti Tun Mahathir seorang pemimpin berdarah Melayu yang benar-benar pelupa sebagaimana ungkapan yang selalu disebutnya sebelum ini – Melayu Mudah Lupa.
Jika Tun Mahathir bukan seorang yang mudah lupa dan jika benar penyertaannya ke dalam PH mampu menarik sokongan pengundi Melayu, mengapakah daripada 52 kerusi yang ditandingi Bersatu pada PRU14 lalu, tetapi hanya 13 saja mampu dimenangi?
Di mana sokongan Melayu dibanggakannya?
Kelima, jika benar Tun Mahathir telah menarik pengundi Melayu ke dalam PH, bagaimana UMNO masih mampu menang 55 kerusi Parlimen iaitu terbanyak pada PRU14 itu?
Kalaulah benar pengundi Melayu sudah ditarik ke dalam PH dan Bersatu sendiri banyak berlawan dengan UMNO, bukankah sepatutnya Bersatu yang menang lebih banyak kerusi berbanding UMNO?
Keenam, Tun Mahathir memberi contoh sokongan Melayu yang dibawanya telah menyebabkan DAP yang sebelum ini tidak pernah menang lebih daripada 18 kerusi telah mampu menang 42 kerusi Parlimen pada PRU14 lalu.
Jika Tun Mahathir seorang yang tidak pelupa – sejak bila DAP bertanding di kerusi-kerusi Melayu dan apakah 42 kerusi yang dimenangi DAP itu kerusi Melayu?
Ketujuh, Tun Mahathir terbukti turut melakukan penipuan fakta dengan mengaitkan sokongan Melayu yang ditariknya dengan kemenangan PH di mana kemenangan PH pada PRU14 adalah bukti nyata kerana sokongan semua kelompok pengundi yang inginkan perubahan dan ia tidak semata-mata oleh satu kaum saja.
Tindakan ini tidak lain ialah untuk Tun Mahathir mewajarkan agar dirinya diterima semula ke dalam PH, menjadi Perdana Menteri sekali lagi, sekaligus menghalang peluang Anwar.
Kesiannya Tun Mahathir sekarang ini, makin tua makin menjadi-jadi kemaruk kuasanya yang disekalikan dengan dendam yang ada dalam dadanya.
(Shahbudindotcom 31/12/2020)

4.4

14

votes
Article Rating
Kongsikan artikel ini


SABARLAH UMNO, PAS SEKARANG BUKAN LAGI PAS YANG DULU

Setiausaha Agung PAS, Takiyuddin Hassan berkata, mana-mana pihak tidak perlu meminta parti itu “memilih sama ada hendak bersama Muafakat Nasional (MN) atau tidak.”
Ini kerana, katanya, PAS adalah antara watak utama yang merangka dan berusaha menubuhkan MN atas dasar penyatuan ummah di negara ini.
“Justeru, PAS berpandangan MN bukanlah milik eksklusif sesuatu parti atau kelompok, sebaliknya harus dibuka kepada semua kalangan yang cintakan perpaduan, keharmonian dan keadilan,” jelasnya pada satu kenyataan.
Takiyuddin yang juga Menteri di Jabatan Perdana Menteri seterusnya berkata, PAS tetap mengekalkan komitmen yang mantap dalam “agenda besar MN.”
“Adalah jelas dari sudut pendekatan dan strategi politik tiada suatu pun halangan yang dikenakan untuk UMNO daripada kekal bersama BN mahupun untuk PAS dari menyertai manamana gabungan atau kerjasama politik yang lain.
“Apa yang penting adalah gabungan UMNO dan PAS boleh malah perlu bekerjasama dengan mana-mana pihak yang mempunyai cita-cita yang sama untuk menghadapi PRU15 dengan suatu persefahaman yang jitu khususnya tiada pertembungan sesama sendiri yang menguntungkan pihak lain.
“PAS amat yakin bagi mencapai cita-cita dan hasrat ini semua pihak perlu meneroka jalan damai dan saling menerima serta hormat menghormati, bukan sebaliknya,” katanya lagi.
Inilah reaksi Pas terhadap desakan UMNO agar parti itu membuat pilihan sama ada mahu kekal dengan MN atau ingin bersama PN.
Apa yang nyada, nada Pas dalam soal hubungan dengan UMNO sudah berbeza antara sebelum menjadi kerajaan dengan setelah berada dalam kerajaan sekarang.
Dulu, komitmen Pas untuk bersama UMNO terlihat amat tinggi, tetapi sejak berada dalam kerajaan, pendirian Pas terhadap UMNO ialah “jangan desak-desak kami membuat pilihan”.
Bahkan, Pas juga sudah berani berkata kepada UMNO agar jangan menganggap MN hak eksklusif mereka semata-mata.
Sementara UMNO ingin kembali menjadi kuasa yang dominan, antaranya melalui MN, Pas sebaliknya lebih ingin mempertahankan Bersatu sebagai pemegang kuasa di negara ini.
Hakikat bahawa Bersatu hanya parti kecil dan serpihan tidak diambil kira oleh Pas, yang mereka nampak ialah melalui Bersatu dan sokongan kepada Muhyiddin Yassin, banyak nikmat dunia, nikmat jawatan dan nikmat kedudukan dapat diraihnya.
Itulah Pas….dulu lain sekarang lain.
Kepada UMNO, janganlah berasa hairan dan banyak-banyaklah bersabar jika Pas didapati bersikap dulu lain sekarang lain kerana dalam perjuangannya pun, Pas sudah jadi dulu lain sekarang lain juga.
Sebab itu, apa yang diperjuangkan Pas ketika menjadi pembangkang dulu, bukan saja tidak lagi menjadi keutamaannya, bahkan disebutnya pun tidak lagi.
Lebih daripada itu, banyak pula benda-benda baik yang diperjuangkan dulu dan boleh dibaca di media rasminya turut sudah pun “didelete” sekarang ini.
Nampaknya, ulama, lebai, mereka yang berkopiah dan selalu bercakap dengan selang seli ayat Al-Quran serta Hadis di bibir lebih dulu tumbang dengan godaan dunia ini.
(Shahbudindotcom 31/12/2020)

4.6

7

votes
Article Rating
Kongsikan artikel ini


2021 – TAHUN PH WAJIB MELUPAKAN MAHATHIR

Tahun 2020 sudah pun berlalu pergi dan hari ini adalah hari pertama terbukanya tirai tahun 2021.
Bagi kebanyakan orang, kedatangan tahun baru akan diiringi dengan azam serta tekad baru.
Boleh dikata semua orang ada azam dan tekad baru yang mahu dicapai bersama dengan kedatangan tahun baru.
Khusus buat PH yang perjuangan serta kemenangannya telah dikhianati, kedatangan Tahun 2021 seharusnya juga merangsang sebuah azam dan tekad yang baru.
Secara umum, sekurang-kurangnya ada dua aspek perjuangan yang perlu dihadapi oleh PH pada tahun 2021 ini.
Pertama, terus berusaha mengembalikan mandat rakyat yang telah dikhianati, sama ada melalui pengumpulan Akuan Bersumpah (SD) atau dengan cara memenangi pilihanraya.
Sekiranya SD yang dikumpul mencukup untuk mengambil alih kerajaan, usaha itu mungkin berakhir dengan kejayaan atau akan berdepan PRU.
Ia terpulang kepada kebijaksanaan Yang Dipertuan Agong memutuskannya di mana jika baginda merasakan pilihanraya tidak sesuai diadakan sekarang, maka akan berlakulah perubahan kerajaan, tetapi jika baginda beranggapan boleh diadakan PRU, itulah yang harus dihadapi oleh PH.
Tetapi, berdasarkan pelbagai maklumat, keinginan untuk menjatuhkan kerajaan PN dan Muhyiddin Yassin begitu tinggi sekarang ini.
Di pihak UMNO, mereka boleh dikata sudah tidak tahan lagi terus dibuli dan diperlakukan oleh Bersatu serta percaya lagi lama mereka berada dalam kerajaan, lagi terancam kedudukan UMNO dibuatnya.
Dalam hal ini, UMNO mula bersikap agak terbuka kepada pilihan sama ada berada dalam kerajaan campuran bersama PH buat sementara atau berdepan PRU.
Dalam kedua-dua keadaan, UMNO percaya kedudukan mereka akan bertambah baik berbanding terus berada dalam kerajaan PN yang dipimpin Muhyiddin sekarang.
Dalam aspek kedua, sempena kedatangan tahun baru ini juga, PH harus lebih komited mengukuhkan kedudukannya, baik untuk menjadi kerajaan menggantikan PN atau menghadapi PRU.
Masalah yang tak berkesudahan dalam PH ialah adanya segelintir pihak masih taksub dan mengharapkan Tun Mahathir Mohamad bersama gabungan itu.
Walaupun mudah difahami bahawa Tun Mahathir telah meruntuhkan kerajaan PH, mengkhianati janji peralihan kuasa dengan berdolak-dalik mengenainya, bahkan setelah hilang jawatan Perdana Menteri dan dalam cubaan merebutnya semula pun beliau masih enggan bekerjasama dan menerima kepimpinan Anwar Ibrahim sebagai Pengerusi PH, malangnya ada yang kekal dengan ketaksuban serta beranggapan pengasas Parti Pejuang itu mampu menguatkan lagi PH.
Dengan pelbagai karenah yang ditunjukkan oleh Tun Mahathir kebelakangan ini, adalah jauh lebih baik dan munasabah untuk semula pihak dalam PH menjadikan tahun 2021 sebagai tahun melupakan terus kelibatnya.
Dalam keadaan di mana diketahui dendam kesumatnya terlalu dalam terhadap Anwar, mesti disedari beliau bukanlah faktor penguat atau pemberi kelebihan kepada PH, sebaliknya lebih merupakan faktor pengganggu dan pemusnah kepada kejayaan yang ingin dicapai oleh PH sendiri.
Keinginan beliau hanya dirinya perlu dijadikan ketua dan Perdana Menteri atau calon yang dipilihnya saja yang bukan daripada PH sebagai calon Perdana Menteri, sepatutnya sudah cukup untuk menyedarkan semua pihak dalam PH tentang niat tidak baiknya, bukan saja kepada Anwar, tetapi juga kepada PH secara keseluruhannya.
Dengan kedudukan Tun Mahathir yang tidak mempunyai parti dan sokongan di belakangnya pula amat kecil, PH harus terus melangkah ke hadapan dan tidak perlu lagi membuang masa merindui atau menyebut-nyebut namanya.
Biarkan saja Tun Mahathir dan dua tiga kerat pemimpin yang ada bersamanya mereput, sebelum pada PRU15 nanti pasti berakhirlah karier masing-masing mereka itu.
Namun, selagi bayang-bayang Tun Mahathir masih wujud di kalangan segelintir pihak, PH bukan saja tidak mampu ke mana-mana, malah untuk memenangi PRU15 pun jadi mustahil dibuatnya.
Selagi Tun Mahathir dirindui atau disebut namanya oleh pihak dalam PH, selagi itulah juga beliau akan memainkan peranannya menggagalkan perjuangan PH.
Begitu pun, ini bukanlah bermakna PH bersikap tertutup dan enggan menambah sokongan yang ada.
Baik Pejuang, Warisan, Muda atau siapa saja, mereka boleh saja bersama dan menyertai PH, tetapi mestilah akur dengan kepimpinan dan jalur perjuangan yang sudah dibinanya, malah telah pun diterima oleh sebahagian rakyat di negara ini.
Tun Mahathir sendiri, sebagaimana disebut Anwar, boleh bersama PH tetapi mesti akur dengan ketetapan perjuangan sedia ada tanpa ada agenda peribadi atau lain-lainnya.
Janganlah pihak di luar sana, belum pun diterima masuk ke rumah PH, tetapi sudah pandai meletakkan syarat ingin tidur di bilik utama, mahu menyusun semula perabot dan sebagainya.
Hendak masuk ke rumah orang buatlah cara bertamu yang selayaknya.
(Shahbudindotcom 01/01/2021)

4.7

9

votes
Article Rating
Kongsikan artikel ini


APAKAH PESAN NAJIB TENTANG HALA TUJU PETANDA HUBUNGAN UMNO DENGAN BERSATU BAKAL BERAKHIR 3HB INI?

Mesyuarat perwakilan UMNO bahagian-bahagian selama tiga hari pada 1-3 Januari ini dijangka akan membuat keputusan tentang hubungan parti itu dengan Bersatu.
Difahamkan, sebahagian besar daripada 191 UMNO bahagian akan meluluskan usul tidak mahu bekerjasama dengan parti serpihan pimpinan Muhyiddin Yassin itu dalam PRU15 akan datang.
Kiranya perkara itu menjadi kenyataan, sesuai dengan kedudukan UMNO tidak berada dalam PN, ia secara tidak langsung akan turut menjejaskan kedudukan Muhyiddin sebagai Perdana Menteri.
Tidak mustahil, selepas sebahagian besar bahagian-bahagian UMNO meluluskan usul tidak mahu lagi bekerjasama dengan Bersatu, ia akan disusuli dengan tindakan Ahli-Ahli Patlimen BN menarik sokongan terhadap Muhyiddin.
Selepas penarikan sokongan, sama ada sebuah kerajaan baru terbentuk atau PRU bakal diadakan kemudiannya, yang penting UMNO sudah tiada apa-apa hubungan lagi Bersatu.
Dengan itu, UMNO bebas bertanding di semua kerusi tradisi atau yang dimenanginya pada PRU14 lalu tanpa perlu serabut kepala memikirkan untuk berkongsi kerusi dengan sesiapa.
Akhirnya, kebarangkalian UMNO mampu menjadi dominan dan berkuasa semula jauh lebih terbuka berbanding jika mereka kena berkongsi kerusi dengan Bersatu.
Dalam kesempatan ini, bekas Presiden UMNO, Najib Razak membakar lagi semangat ahli-ahli UMNO dengan menyeru mereka agar tidak gentar menyuarakan tentang hala tuju dan demi masa depan parti dengan berslogankan “Lawan Tetap Lawan”pada mesyuarat perwakilan kali ini.
Walaupun dilihat meminjam slogan yang biasa digunakan Anwar Ibrahim sejak bertahun lalu, Najib mengajak ahli-ahli UMNO agar tidak takut dengan ujian, cabaran, rintangan serta berani melawan penindasan.
“Banyak yang telah berlaku sepanjang tahun ini sama ada dari segi kerjasama dan persefahaman politik UMNO dan Barisan Nasional yang telah termeterai sejak sekian lama, Muafakat Nasional dan Perikatan Nasional ataupun pendapat mengenai hala tuju UMNO menghadapi PRU15 akan datang dan untuk jangka masa yang panjang.
“Banyak juga cakap-cakap di luar sana mengenai perkara ini. Bagi saya inilah peluang bagi akar umbi menilai perkembangan sepanjang hampir setahun yang lalu dan menentukan sendiri ke mana hala tuju UMNO.
“Setuju atau tidak? Dengan siapa? Kenapa? Bagaimana? Suarakan, bahaskan dan usulkan.
“Ada yang mahukan UMNO dihapuskan, tetapi UMNO tetap utuh dan kekal berdiri.
“Masih ingatkan kita siapa mereka itu?” tanya beliau.
Jelas bahawa melalui pesanan pembakar semangat yang diberikannya, selain berkenaan hala tuju UMNO, Najib secara terbuka menekankan tentang perlunya hubungan parti itu dengan Bersatu dinilai semula serta ditentukan pendirian yang muktamad.
“Suarakan, bahaskan dan usulkan,” demikian pesan Najib lagi.
Dengan UMNO bakal menentukan hala tujunya melalui suara akar umbi dalam mesyuarat perwakilan bahagian-bahagian ini, ia juga menunjukkan UMNO kini sedar keputusan mereka menyertai kerajaan bersama PN sebelum ini adalah suatu kesilapan dan langsung tidak memberi keuntungan.
Sebaliknya, ia dilihat seperti membuka ruang untuk Bersatu meneruskan tindakan membuli, sambil memperkuatkan dirinya dengan merampas Pas yang sebelum ini lebih dulu bersama UMNO dalam MN.
Apa pun, belum terlambat sebenarnya untuk UMNO berbuat sesuatu sebelum parti itu dilumpuhkan secara perlahan-lahan oleh Bersatu.
Akan berakhirkah hubungan UMNO dan Bersatu serta bakal berakhir jugakah kerajaan PN selepas 3 Januari nanti?
(Shahbudindotcom 01/01/2021)

4.1

7

votes
Article Rating
Kongsikan artikel ini


KEMBALI KEPADA BERSATU SATU-SATUNYA PILIHAN PALING SESUAI BUAT MAHATHIR

Hasrat pihak tertentu untuk membawa Tun Mahathir Mohamad kembali menyertai PH sebagaimana yang masih diusahakan sehingga sekarang diyakini akan terus menemui jalan buntu.
Sementara Anwar Ibrahim telah menunjukkan keterbukaannya dengan mengatakan bekas Perdana Menteri itu boleh menyertai PH dengan syarat mesti patuh kepada prinsip perjuangan gabungan itu dan tiada agenda peribadi di sebaliknya, Tun Mahathir bagaimanapun dengan angkuh menolaknya.
“Pi baliklah…” kata beliau ketika ditanya media mengenai syarat yang disebut Anwar itu.
Mujur Anwar seorang yang baik, berhemah dan tiada dendam kesumat dalam hatinya, beliau langsung tidak memberi apa-apa komen lagi tentang kata-kata Tun Mahathir itu.
Kalaulah Anwar juga sama perangai dan hati perutnya seperti Tun Mahathir, mungkin jawapan yang bakal dibalasnya ialah ….”Pi mampuslah….”
Sebelum ini juga Tun Mahathir pernah menyatakan, walaupun Anwar merupakan Ketua Pembangkang di Parlimen, beliau tidak terikat untuk patuh atau taat kepada Pengerusi PH itu.
Katanya, Anwar tidak mempunyai hak mengawal mana-mana Ahli Parlimen dalam blok pembangkang.
“Beliau hanya dipilih sebagai Ketua Pembangkang, tetapi itu tidak memberinya sebarang kuasa untuk mengawal sesiapa, kami boleh buat apa yang kami suka,” tambah Tun Mahathir lagi.
Dengan berperangai sedemikian, bukan saja PH, malah mana-mana gabungan politik yang lain pun di dunia ini pasti sukar menerima kemasukan Tun Mahathir.
Memang benar beliau pernah menjadi Perdana Menteri dan merupakan seorang negarawan, namun eranya sudah berlalu dan beliau kini mesti sedar realiti dirinya.
Tetapi, dengan jalan buntu di hadapannya untuk kembali kepada PH, terutama bagi menerajui semula gabungan itu dan di ketika yang sama Parti Pejuang yang ditubuhkannya pula seperti tidak ternampak laluan untuk diluluskan, apakah pilihan yang tinggal buat Tun Mahathir meneruskan perjuangannya?
Jika PRU diadakan dalam waktu terdekat ini, bagaimanakah Tun Mahathir mahu bertanding lagi?
Kalau pun Tun Mahathir sedia untuk bersara dan tidak mahu bertanding lagi, sanggupkah beliau melihat masa depan politik anak kesayangannya, Mukhriz turut berakhir begitu saja?
Lebih daripada itu, jika tidak bertanding lagi dan bersara begitu saja, sanggupkan beliau melihat dirinya tanpa apa-apa wadah perjuangan kiranya ditakdirkan Anwar yang begitu didendaminya makin terbentang laluan mudah untuk menjadi Perdana Menteri?
Melihat kepada semua keadaan yang ada, sebenarnya pilihan yang paling sesuai ialah Tun Mahathir kembali semula menyertai Bersatu yang diasaskannya sebelum ini.
Oleh kerana UMNO sendiri mahu meninggalkan kerajaan PN, kepulangan Tun Mahathir bersama Pejuang ke dalam Bersatu tentu saja merupakan peluang yang memang ditunggu-tunggu oleh Muhyiddin.
Dengan ada Tun Mahathir bersama Bersatu, PN yang kini dianggotai Bersatu, Pas, Star dan SAPP, gabungan itu umpama mendapat kekuatan baru dan akan menjadi lebih selesa untuk bertanding dalam PRU15 nanti.
Makna kata, tanpa bekerjasama dengan UMNO, kepulangan Tun Mahathir ke dalam Bersatu memang ditunggu-tunggu, bahkan Pas juga tentu gembira sama dibuatnya.
Malah, dengan hanya berbahagi kerusi dengan Pas saja, Bersatu bukan saja boleh bertanding di semua kerusi Melayu pilihannya, selebihnya juga bebas untuk berlawan dengan UMNO yang enggan berkongsi kerusi dengannya.
Ditambah dengan Tun Mahathir yang baru-baru ini mendabik dada mendakwa dirinya adalah penarik utama pengundi Melayu sehingga membolehkan PH menang PRU 2018, keberadaannya bersama Bersatu pasti menjadikan parti itu mampu menang lebih besar melebihi UMNO.
Yang terpenting sekali, oleh kerana di dalam Bersatu sendiri berkumpulnya segala yang dipanggil ramai sebagai pernah bersikap khianat sebelumnya – Muhyiddin, Geng Hamzah Zainuddin dan Kumpulan Azmin Ali – jika disertai pula oleh Tun Mahathir yang boleh dianggap pengkhianat juga kerana meruntuhkan PH dan berdolak-dalik berkenaan janji peralihan kuasa kepada Anwar, parti itu tentu menjadi bertambah gah lagi cemerlang wibawanya.
Mungkin ada yang bertanya, sediakah Tun Mahathir berbaik kembali dengan Muhyiddin yang kini merupakan musuhnya semata-mata untuk menyertai semula Bersatu?
Hendaklah diingat, walaupun bermusuh dengan ramai orang, Tun Mahathir juga mempunyai rekod U-Turn berbaik semula dengan sebahagian musuhnya jika ia bermanfaat untuk politiknya.
Dengan Musa Hitam, Tengku Razaleigh Hamzah, Anwar Ibrahim, malah George Soros lagi kan Tun Mahathir sanggup berbaik, apalah sangat dengan Muhyiddin?
(Shahbudindotcom 02/01/2021)

4

9

votes
Article Rating
Kongsikan artikel ini


‘PN KERAJAAN TIDAK BOLEH DIHARAP’

Saya mengambil maklum keluhan ramai terutamanya melibatkan isu moratorium pinjaman sewa beli kenderaan yang didapati hanya janji dan harapan palsu oleh kerajaan Perikatan Nasional (PN).
Saya mendapati moratorium pinjaman sewa beli kenderaan ini datang bersama kos yang lebih besar dan menambah beban rakyat.
Pelbagai syarat yang dikenakan juga terus merumitkan keadaan, dan ini tidak membantu rakyat di bawah yang saat ini masih terhimpit dengan dampak wabak COVID-19.
Sebagai kerajaan yang kononnya peduli dan prihatin terhadap nasib rakyat susah, adalah tidak wajar perkara sebegini dipandang enteng dan diambil mudah.
Saya menggesa kerajaan dan Menteri Kewangan untuk membetulkan perkara ini sesegera mungkin.
Kerajaan juga harus menjelaskan dengan lebih terperinci jumlah sebenar yang terpaksa ditanggung kerajaan Malaysia dan para pembayar cukai akibat pembatalan projek Kereta Api Berkelajuan Tinggi Kuala Lumpur-Singapura (HSR).
Justeru segala pernyataan yang dibuat Menteri Kewangan semasa penggulungan Belanjawan 2021 baru-baru ini sukar dipercayai terutamanya berhubung soal pengeluaran akaun 1 Kumpulan Wang Simpanan Pekerja (KWSP), moratorium dan juga projek mega HSR.
Jika benar seperti yang dilaporkan, ini secara tidak langsung telah mendedahkan lagi kelemahan kerajaan PN dalam membuat sebarang keputusan besar buat negara dan rakyat.
Ketidakstabilan dan goyahnya kerajaan hari ini memberi imej dan reputasi yang buruk kepada negara tatkala ia akan menanam ketidakyakinan kepada negara-negara luar untuk mengadakan rundingan atau untuk mencapai sebarang persetujuan dengan Malaysia.
Ia memberi petunjuk bahawa kerajaan yang ada pada hari ini adalah kerajaan yang tidak boleh digantung harap.
Perkembangan ini memburukkan keadaan tatkala negara dan rakyat masih bergelut dengan situasi ekonomi pandemik saat ini.
ANWAR IBRAHIM
2 Januari 2021.

5

3

votes
Article Rating
Kongsikan artikel ini


JANGAN SEMBANG KARI, KALAU SUNGGUH TOLAK BERSATU, JATUHKAN MUHYIDDIN SEGERA!!

Sentimen penolakan terhadap Bersatu nampaknya cukup kuat dan menggerunkan dalam mesyuarat perwakilan UMNO bahagian-bahagian pada tahun ini.
UMNO membenci dan ingin menolak Bersatu seolah-olah parti itu bukan rakan sekerajaan serta melebihi kebencian terhadap DAP.
Mesyuarat perwakilan UMNO tahun ini berlangsung selama tiga hari antara 1 hingga 3 Januari.
Setakat ini, sekurang-kurangnya tiga negeri telah menolak untuk bekerjasama dengan Bersatu dalam PRU15 akan datang.
Negeri tersebut ialah Perak, Pahang dan Kelantan.
Dipercayai banyak lagi bahagian yang bermesyuarat hari ini akan membuat ketetapan yang sama dan tidak mustahil akhirnya semua UMNO negeri secara majoriti turut menolak untuk bekerjasama dengan Bersatu.
Diperkatakan banyak pihak bahawa lebih 145 daripada 191 UMNO bahagian-bahagian akan meluluskan usul menolak sebarang kerjasama dengan Bersatu itu.
Yang lebih dahsyat, sementara ada pemimpin UMNO Johor yang barangkali terhutang budi kerana dilantik menteri dan ingin agar Muhyiddin Yassin diberi laluan bertanding di Pagoh tanpa dicabar oleh UMNO, keputusan itu pun turut sama dipangkah oleh UMNO Bahagian Pagoh sendiri.
Ketua UMNO Pagoh, Ismail Mohamed berkata, ahli bahagian itu sebulat suara meluluskan resolusi dalam mesyuarat tahunan mereka dengan membantah sebarang keputusan untuk memberi laluan percuma kepada Muhyiddin.
“Saya berharap mereka (Majlis Kerja Tertinggi UMNO) akan dengar suara kami (ahli akar UMNO) dan beri kebenaran untuk UMNO Pagoh bertanding kerusi Parlimen tersebut dan dua kerusi DUN di dalamnya (Bukit Kepong, Bukit Pasir).
“Kita hormat UMNO negeri, tetapi kita harap mereka boleh menghormati pendirian kami juga,” kata Ismail lagi.
Melihat kepada momentum penolakan yang memuncak ini, adalah sukar untuk melihat hubungan UMNO dan Bersatu mampu bertahan lebih lama.
UMNO ketika ini bukan saja enggan bekerjasama dan berkongsi kerusi dengan Bersatu, malah juga tidak mahu lagi menerima kepimpinan Muhyiddin sebagai Perdana Menteri.
Di seluruh pelusuk negara, suara menolak Muhyiddin jelas kedengaran tanpa diselindung lagi.
Persoalannya, apa jadi selepas 3hb Januari nanti?
Jika majoriti UMNO bahagian-bahagian meluluskan usul menolak Bersatu, apakah selepas 3hb Januari ini UMNO masih lagi tidak malu untuk terus tercongok berada dalam kerajaan yang dipimpin Muhyiddin?
Dalam hal ini, adalah penting UMNO bersikap “gentleman”, anak jantan dan cakap serupa bikin dalam kata-kata dan tindakannya.
Janganlah gegak-gempita menolak Bersatu tetapi masih sayang untuk melepaskan jawatan menteri dan dalam GLC yang disandang sekarang dengan gaji lumayan setiap bulan.
Sementara akar umbi di bawah sedang bersemangat menolak Bersatu dan mereka juga bersedia bertempur dalam pilihanraya bila-bila masa, pimpinan UMNO tidak seharusnya berlengah lagi membuat keputusan memutuskan hubungan dengan Bersatu, kerajaan PN dan Muhyiddin sesuai dengan ketetapan usul yang dipersetujui UMNO bahagian itu.
Adalah tidak guna sama sekali, bacul dan pondan jika setelah majoriti UMNO bahagian membuat ketetapan menolak Bersatu, tetapi ia tidak disertai dengan tindakan menarik balik sokongan terhadap Muhyiddin.
Oleh kerana difahamkan MT UMNO akan bermesyuarat pada 6hb Januari, tarikh itu juga sepatutnya menjadi titik penamat bagi kedudukan Muhyiddin sebagai Perdana Menteri.
Kalau tidak, UMNO bukan saja mengecewakan ahli-ahli akar umbinya, malah orang luar pula akan melihat UMNO hanyalah “parti sembang kari”.
(Shahbudindotcom 03/01/2021)

4.2

10

votes
Article Rating
Kongsikan artikel ini


MARI BERGERAK BERSAMA, KITA AKAN BEKERJA LEBIH BAIK UNTUK RAKYAT – ANWAR

“The present is the past rolled up for action and the past is the present unrolled for understanding.” – Ariel and Will Durant (The Lessons of History)
Tahun 2020 kini telah berlalu dan usah pula kita melupakannya, terutamanya pengajaran yang kita perolehi.
Oleh itu, dalam kita melangkah ke tahun baharu yakni 2021, mari bersama kita renung semula tentang bagaimana harus kita menyemangati pelajaran atau pengajaran dari masa lalu.
Yang terutama di fikiran saya sekarang adalah persoalan perpaduan kaum. Meski akan ada pandangan yang bertentangan, saya percaya saya berdiri di lipatan sejarah yang betul dalam menegaskan kembali penghargaan kepada para pemimpin kita yang terdahulu yang telah mencurahkan jiwa dan raga mereka demi perpaduan dan semangat kebersamaan di negara ini.
Sosok seperti Onn Ja’afar, Ahmad Boestamam, dan Dr Burhanuddin al Helmy dan wawasan mereka untuk sebuah Malaya yang merdeka, majmuk dan bersatupadu.
Kita juga ada tokoh-tokoh lain seperti Tan Cheng Lock, H.S. Lee dan V.T. Sambanthan yang tidak hanya sekadar pemuka pada kesepakatan politik, tetapi adalah pemimpin yang punyai keberanian dan keyakinan untuk melihat jauh melampaui persoalan ras dan agama.
Dan juga Tunku Abdul Rahman yang memberi contoh dan teladan tentang bagaimana harus dikemudi sebuah negara yang demokratik dan berbilang kaum dan agama seperti Malaysia.
Kita mesti menolak segala suara yang menganjurkan perpecahan dan pertembungan kaum, dan juga mereka yang tidak ada matlamat lain selain meruntuhkan kerukunan yang telah kita bina selama ini.
Elit politik di negara mesti ada sikap empati dan kesedaran terhadap nasib mereka yang miskin dan terpinggir, di desa dan di kota serta di pedalaman Sabah dan Sarawak.
Justeru, mendukung prinsip-prinsip murni ini adalah satu hal, dan kekal berprinsip meski diserang dan tidak menyerah kepada suara-suara ini adalah satu hal lain yang berbeda.
Apatah lagi dalam suasana politik hari ini yang begitu rapuh serta goyah, dan godaan untuk tunduk kepada golongan ini dilihat seakan penting.
Di sinilah aspek kepimpinan itu teruji. Bagi KEADILAN dan Pakatan Harapan, ini bukan ujian atau perlumbaan tentang siapa yang ada kekuatan suara terbanyak dari kaum atau agama apa, tetapi ia adalah ujian sebenar tentang siapa yang benar-benar komited untuk membangun masa depan bangsa.
Oleh itu, Pakatan Harapan dan pasukan progresif yang lain mesti hidupkan semula agenda reformasi, prinsip kebertanggungjawaban dan ketelusan serta tatakelola yang baik.
Ini bukan hanya tentang kegagalan kerajaan hari ini, dan juga bukan soal kuasa dan mandat rakyat yang dirampas oleh sekumpulan kecil orang politik yang terus-terusan menginjak prinsip kebertanggungjawaban dengan menyalahguna kuasa darurat dan berbagai cara licik yang lain.
Bukan juga tentang mereka yang bermegah-megah dengan harta dan kekayaan serta gaya hidup yang melampau. Segala pelanggaran etika serta prinsip tatakelola ini tidak akan dilupakan rakyat, malah akan dihukum oleh rakyat bila sampai waktu.
Ini bukan masa untuk menyalahkan sesiapa tetapi kita mesti muhasabah. Meski kita berkesempatan untuk berada di dalam kerajaan dalam tempoh yang singkat, dan kemudian dihadapkan dengan pengkhianatan yang maha dahsyat, namun kita mesti juga akui kesilapan dan kekurangan kita.
Kekalahan yang teruk kita dalam pilihanraya-pilihanraya kecil sepanjang tahun 2019 tidak harus kita simpulkan sebagai kekalahan kepada retorik perkauman oleh pembangkang pada ketika itu.
Atas premis yang sama, saya yakin KEADILAN, DAP, dan Amanah menerusi Pakatan Harapan akan kembali kuat dan mengukuh.
Kita alu-alukan sesiapa saja atau pihak mana sekalipun meski mereka yang berada dalam kerajaan hari ini yang berkongsi wawasan, gagasan dan agenda yang sama.
Sesiapa saja layak untuk diberi peluang, dengan syarat mereka terima sepenuhnya prinsip tatakelola yang baik dan agenda reformasi demi negara dan rakyat.
Prinsip tatakelola yang baik akan menjamin kesejahteraan dan kekuatan ekonomi kita, yang secara tidak langsung akan merawat masalah kemiskinan serta meningkatkan perpaduan antara rakyat.
Kita akan bekerja dengan lebih baik demi rakyat yang telah pun menonjolkan ketabahan tatkala dirundung zaman susah hari ini.
Kita akan meningkatkan usaha dan segala upaya yang ada bagi memenuhi aspirasi rakyat Malaysia. Kita akan perkuatkan teras kita, justeru seluruh negara akan sihat dan kembali bangkit.
Mari bersama kita bergerak ke depan demi semua.
ANWAR IBRAHIM
3 Januari 2021.

3.8

6

votes
Article Rating
Kongsikan artikel ini


SEBAIK PARLIMEN DIBUBAR, BEBERAPA PEMIMPIN UMNO DIJANGKA LOMPAT SERTAI BERSATU

Apakah Muhyiddin Yassin tidak berasa bimbang dengan penolakan UMNO secara besar-besaran untuk bekerjasama dengan Bersatu dalam PRU akan datang sebagaimana dizahirkan dalam mesyuarat perwakilan bahagian-bahagian parti itu sekarang ini?
Barangkali ramai yang dalam hati bertanyakan soalan tersebut, terutama melihatkan Muhyiddin seolah-olah relaks saja dan tidak melompat langsung dengan gelombang yang sedang berlaku.
Tidak bimbangkah beliau bakal dijatuhkan oleh UMNO?
Seorang pemimpin Bersatu ketika diajukan persoalan tersebut berkata, tiada apa yang mampu dilakukan oleh Perdana Menteri dalam situasi sekarang, selain bersikap tunggu dan lihat saja terhadap perkembangan seterusnya.
Ini kerana, kata pemimpin tersebut, apa yang berlaku sekarang adalah urusan UMNO dan ia di luar kawalan Muhyiddin untuk menyekatnya.
“Terpulang kepada UMNO sama ada dengan keputusan UMNO bahagian-bahagian itu mereka mahu terus bersama PN atau keluar daripada kerajaan ,” ujar beliau.
Bagaimanapun, beliau percaya, pilihan yang akan diambil oleh Muhyiddin jika UMNO menarik sokongannya ialah akan memohon kepada Yang Dipertuan Agong agar Parlimen dibubarkan bagi PRU semula diadakan dengan segera.
“Lagi pun mengadakan PRU semula adalah pilihan yang adil bagi semua pihak,” tambahnya lagi.
Mampukah Bersatu dan PN memenangi PRU jika ia diadakan semula?
Pemimpin Bersatu itu seterusnya mengingatkan bahawa sebagai Perdana Menteri yang masih ada kuasa, sedikit sebanyak Muhyiddin mempunyai kelebihan untuk membawa kemenangan buat Bersatu dan PN berbanding lawan, khususnya UMNO, jika PRU diadakan semula.
Lagi pun, tegas beliau, dengan adanya Pas bersama Bersatu dalam PN sekarang, keyakinan untuk mengatasi UMNO dan memenangi PRU adalah lebih memberangsangkan lagi.
“Dengan penggabungan Pas dan Bersatu, kita percaya PN lebih mampu menawan kawasan-kawasan Melayu berbanding UMNO yang sudah rosak dan pemimpinnya pula banyak sudah tercemar dengan kes-kes mahkamah,” kata pemimpin itu lagi.
Selain itu, beliau juga berkata, mereka dalam UMNO yang menolak untuk bekerjasama dengan Bersatu hanya melibatkan 143 daripada 191 bahagian keseluruhannya.
Bermakna, tambahnya, ia bukanlah suatu keputusan yang solid dan kukuh.
Dalam hal berkaitan, pemimpin tersebut turut mendedahkan, akan ada beberapa pemimpin UMNO bakal menyeberang menyertai Bersatu dan bertanding atas tiket PN dalam PRU akan datang nanti.
Mereka itu, katanya, berbuat demikian bukan saja kerana lebih yakin dengan kepimpinan Muhyiddin dan PN, malah juga disebabkan berasa lebih selesa untuk meraih kemenangan dalam pilihanraya di kawasan yang ditandingi melalui wujudnya kerjasama antara Bersatu dengan Pas.
“Selain itu, pemimpin UMNO yang pro Muhyiddin dalam kerajaan yang tidak dicalonkan semula oleh BN disebabkan kecondongan mereka adalah juga antara yang bakal menyertai Bersatu dan bertanding atas tiket PN,” jelas pemimpin berkenaan dengan yakin.
(Shahbudindotcom 04/01/2020)

4.8

8

votes
Article Rating
Kongsikan artikel ini


TARIK SOKONGAN, JATUHKAN MUHYIDDIN PILIHAN TUNGGAL MT UMNO RABU INI

Rabu ini, 6 Januari merupakan tarikh penting bagi UMNO dalam menentukan hala tuju serta masa depannya.
Pada hari tersebut akan berlangsung mesyuarat MT UMNO untuk membincangkan tindakan susulan selepas majoriti UMNO bahagian-bahagian yang bersidang pada 1 hingga 3 Januari lalu meluluskan usul menolak sebarang kerjasama dengan Bersatu.
Selain mesyuarat MT UMNO, pada tarikh tersebut juga difahamkan akan berlangsung perjumpaan semua Ketua-Ketua UMNO bahagian seluruh negara dengan Presiden UMNO, Ahmad Zahid Hamidi.
Ia dipercayai untuk Zahid Hamidi mendengar sendiri suara Ketua-Ketua UMNO bahagian berhubung kedudukan serta kerjasama parti itu dengan Bersatu dan keberadaan mereka dalam kerajaan PN.
Mengikut logiknya, setelah 189 daripada 191 UMNO bahagian seluruh negara meluluskan usul menolak sebarang bentuk kerjasama dengan Bersatu, ia seharusnya disusuli dengan tindakan segera menarik diri daripada kerajaan PN dan menamatkan sokongan terhadap Muhyiddin Yassin.
Menteri, timbalan menteri dan pemegang jawatan dalam GLC juga harus meletak jawatan serta-merta kerana mereka itu turut pemimpin UMNO yang bersetuju dengan usul menolak kerjasama dengan Bersatu di bahagian yang mereka terajui.
Kecuali jika mereka ingin keluar UMNO dan menyertai Bersatu, maka barulah ada munasabahnya untuk terus memegang jawatan dalam kerajaan yang disandang sekarang.
Hakikatnya, setelah enggan bekerjasama dengan Bersatu dan mendesak mahukan PRU segera, tiada tindakan lain yang lebih sesuai dan wajar diambil oleh UMNO, melainkan meletak jawatan sesegera yang boleh tanpa menunggu mata berkelip lebih daripada sekali.
Tentu saja tidak masuk akal jika setelah meluluskan usul menolak Bersatu, tetapi para pemimpin UMNO masih lagi bermuka tebal tercongok dalam kerajaan yang diketuai oleh Muhyiddin yang merupakan Presiden Bersatu.
Malu beb, macam tak ada maruah dibuatnya!!
Macam suami isteri yang selalu bergaduh dan kerap mengatakan ingin bercerai, sambil memburukkan pasangan masing-masing kepada jiran tetangga, tentulah tiada maruah jadinya jika mereka masih tinggal serumah dan tidur sekatil lagi.
Begitu juga dengan hubungan UMNO dengan Bersatu ini, tiada pilihan lain melainkan bercerai saja keputusan paling sesuai untuk diambil, tidak kira sama ada tindakan itu akan menyebabkan PRU semula diadakan atau terbentuknya sebuah kerajaan baharu.
Segala-galanya terpulang kepada kebijaksanaan Yang Dipertuan Agong membuat pertimbangan sama ada memperkenankan permohonan PRU yang akan dikemukakan oleh Muhyiddin setelah kerajaannya tumbang atau mempertimbangkan pembentukan kerajaan baharu berikutan Covid19 belum lagi mereda.
Tetapi, kepada UMNO khususnya, jika pada Rabu ini tiada keputusan meninggalkan kerajaan dan menarik sokongan kepada Muhyiddin diambil, ia dengan sendirinya akan menyebabkan reputasi parti itu jadi menipis dan tidak lagi dipercayai ramai.
Ia seterusnya akan membawa kepada hilangnya kepercayaan, keyakinan dan sokongan di kalangan rakyat atau pengundi kepada parti itu dalam PRU yang diadakan kemudiannya.
UMNO akhirnya menjadi parti yang dianggap main-main, tidak serius dan lebih mementingkan kedudukan berbanding perjuangan.
Oleh itu, sama ada mungkin berlaku PRU atau terbentuk kerajaan baharu, pilihan tunggal yang ada pada MT UMNO Rabu ini cuma satu iaitu perlu perlu membuat keputusan menarik sokongan dan menjatuhkan Muhyiddin.
Tiada alasan sama sekali untuk melengah-lengahkan tindakan dan berada lebih lama dalam kerajaan pimpinan Muhyiddin yang UMNO sendiri telah tolak dan tidak mahu bekerjasama dengannya.
(Shahbudindotcom 04/01/2021)

4

8

votes
Article Rating
Kongsikan artikel ini


INI BARU BETUL ANAK JANTAN, TAPI APAKAH AHLI PARLIMEN LAIN RELA DIGELAR PONDAN?

Keputusan Ahli Parlimen Machang, Ahmad Jazlan Yaakob meletak jawatan sebagai Pengerusi Lembaga Minyak Sawit Malaysia atau MPOB memang tindakan terpuji, berani dan benar-benar mempamerkan kejantanannya.
Ini baru betul, setelah UMNO bahagian Machang dan dipimpinnya meluluskan usul menolak kerjasama dengan Bersatu, diikuti dengan 12 daripada 14 bahagian UMNO di Kelantan yang dipengerusikannya turut mengemukakan usul yang sama, meletak jawatan dalam GLC yang dilantik oleh Muhyiddin Yassin adalah tindakan susulan yang paling betul dan wajar.
Inilah pemimpin cakap serupa bikin, “walk the talk” dan tidak gentar memperjuangkan kepentingan parti.
Pengumuman Ahmad Jazlan meletak jawatan dibuat sehari selepas beliau memberi kata dua kepada kerajaan PN agar segera membubarkan Parlimen atau dirinya akan melepaskan jawatan dalam kerajaan.
“Pada hari ini, 4 Januari 2021 jam 4.00 petang, saya telah menghantar surat perletakan jawatan saya sebagai Pengerusi MPOB yang berkuatkuasa mulai 6 Januari 2021.
“Surat perletakan jawatan saya telah diserahkan kepada Dr Mohd Khairuddin Aman Razali, Menteri Perusahaan Perladangan dan Komoditi di pejabatnya,” katanya dalam kenyataannya.
Perletakan jawatan Ahmad Jazlan ini dilihat sebagai langkah drastik memandangkan beliau pada mulanya memberi tempoh sehingga hujung bulan ini kepada PN untuk membubarkan Parlimen.
Sebelum itu, ketika bercakap selepas mesyuarat perwakilan UMNO Bahagian Machang Ahad lalu, Ahmad Jazlan berkata, suara akar umbi dan prinsipnya perlu ditegakkan selepas 12 UMNO bahagian di Kelantan meluluskan usul untuk tidak meneruskan kerjasama dengan Bersatu dan kerajaan PN.
“Kalau saya tarik diri, saya akan sertakan sekali perletakan jawatan dalam kerajaan kerana saya tidak pentingkan jawatan, saya pentingkan maruah,” tegasnya.
Lagi pun, setelah berani menolak untuk bersama dengan Bersatu dan kerajaan PN, apa mahu ditunggu lagi untuk terus berada dalam kerajaan?
Malulah jika hanya berani membuat usul tapi masih sayang dengan jawatan.
Tetapi, bagaimana dengan pemimpin UMNO lain yang turut mengemukakan usul yang sama menolak Bersatu dan tidak mahu lagi bekerjasama dengan BN yang sebenarnya ia sama erti dengan hilang kepercayaan terhadap Muhyiddin selaku Perdana Menteri?
Bila lagi mereka mahu meletak jawatan sebagai menteri, timbalan menteri atau dalam GLC yang dilantik oleh Muhyiddin?
Selain itu, jika benar UMNO mahu PRU segera melalui usul yang dikemukakan itu, menarik sokongan dan meletak jawatan daripada kedudukan dalam kerajaan adalah satu-satunya cara ke arah itu.
Muhyiddin tidak mungkin akan membubarkan Parlimen selagi tidak terbukti beliau benar-benar sudah hilang sokongan.
Maka, UMNOlah yang perlu menunjukkan sokongan kepada Muhyiddin sudah tiada lagi.
Nak tunggu apa lagi?
Takkan Ahmad Jazlan seorang saja yang jantan dalam UMNO ini?
Jangan sampai Ahli-Ahli Parlimen UMNO yang lain digelar pondan oleh ahli akar umbi sendiri atau akan ditertawakan begitu saja oleh Annuar Musa?
(Shahbudindotcom 05/01/2021)

4.3

9

votes
Article Rating
Kongsikan artikel ini


WALAU BUKAN MP, KHALED NORDIN JUGA MESTI LETAK JAWATAN PENGERUSI BOUSTEAD

Bersama tegangnya hubungan dengan Bersatu ketika ini, tuntutan paling banyak kedengaran ialah agar Ahli-Ahli Parlimen UMNO segera melepaskan semua jawatan masing-masing dalam kerajaan.
Menteri, Timbalan Menteri dan Pengerusi GLC diminta tidak berlengah lagi melepaskan jawatan masing-masing, sesuai dengan usul majoriti UMNO bahagian-bahagian yang tidak mahu bekerjasama dengan Bersatu serta menolak kerajaan PN pimpinan Muhyiddin Yassin.
Setakat meluluskan usul tapi tidak disusuli dengan menarik sokongan serta melepaskan semua jawatan dalam kerajaan yang dilantik oleh Muhyiddin, semuanya tidak bermakna apa-apa.
Malah, ia hanya memperlihatkan mereka sebagai pemimpin yang lebih sayangkan jawatan daripada perjuangan.
Dalam hubungan ini, ada laporan menyebut bahawa dalam perjumpaan dengan Ketua-Ketua UMNO Bahagian pagi tadi, Presiden UMNO, Ahmad Zahid Hamidi dikatakan memang ada membangkitkan soal keperluan berundur daripada kerajaan itu.
Setiausaha Agung UMNO, Ahmad Maslan sambil enggan mengesahkan laporan tersebut berkata, sebarang keputusan dalam perjumpaan dengan Ketua-Ketua Bahagian hari ini akan dibawa untuk perbincangan dalam mesyuarat MT UMNO esok.
“Itu hanya laporan, apa-apa yang kita bincang tadi kita akan bawa ke MT.
“Jadi, keputusan muktamad, apa juga yang dibincangkan adalah pada mesyuarat MT esok malam,” katanya lagi yang baru diumumkan sebagai Setiausaha Agung BN menggantikan Annuar Musa.
Makna kata, jika MT UMNO esok memutuskan semua Ahli Parlimen perlu meletak jawatan kerajaan masing-masing, mereka tiada pilihan selain harus berbuat demikian.
Itu adalah dalam konteks untuk UMNO menjatuhkan kerajaan PN dan memungkinkan PRU diadakan dengan segera, selari dengan usul-usul yang telah diluluskan.
Tetapi, atas nama UMNO itu sendiri yang enggan bekerjasama dengan Bersatu dan menolak PN, sewajarnya semua pemimpin, tak kira kecil atau besar, menjadi Ahli Parlimen atau tidak, mereka juga wajib melepaskan jawatan masing-masing dalam kerajaan sekarang.
Apa saja jawatan yang diterima melalui kerjasama politik UMNO dalam kerajaan PN mestilah dipulangkan semula
Contoh pemimpin UMNO yang bukan Ahli Parlimen tetapi diberikan jawatan dalam GLC ialah Naib Presiden UMNO, Khaled Nordin.
Atas kapasitinya sebagai Naib Presiden UMNO, setelah PN menjadi kerajaan, bekas Menteri Besar Johor itu telah dilantik sebagai Pengerusi Boustead Holding Bhd, sebuah anak syarikat Lembaga Tabung Angkatan Tentera atau LTAT.
Oleh kerana Khaled sendiri agak lantang mengkritik kerajaan PN dan keras dengan pendirian menolak kerjasama UMNO dengan Bersatu, sebagai tanda sehati sejiwanya dengan keputusan parti, beliau tidak ada sebab lagi untuk terus memegang jawatan tersebut.
Adalah amat janggal sebenarnya, sebagai pemimpin dalam hireaki nombor tiga UMNO, sementara lantang mengkritik Bersatu dan PN, beliau didapati masih tidak segan-segan memegang jawatan bergaji lumayan dalam syarikat senaraian awam itu.
Sebaik-baiknya, malah beliau pasti akan lebih dihormati oleh akar umbi UMNO yang tidak mendapat apa-apa nikmat kebendaan sejak kerajaan PN terbentuk, kiranya sebelum mesyuarat MT malam esok, surat perletakan jawatannya sebagai Pengerusi Boustead itu sudah pun siap ditandatanganinya.
(Shahbudindotcom 05/01/2021)

4.4

7

votes
Article Rating
Kongsikan artikel ini


PUTUS HUBUNGAN DENGAN BERSATU, BERERTI PUTUS JUGA DENGAN PAS

Sementara UMNO dalam peringkat akhir menuju keputusan muktamad sebelum memisahkan dirinya dengan Bersatu dan mahu memastikan kerajaan PN dijatuhkan, parti itu dalam masa yang sama tetap berharap hubungan dengan Pas terus berkekalan.
Setelah semalam Presiden UMNO, Ahmad Zahid Hamidi mengadakan perjumpaan dengan Ketua-Ketua UMNO bahagian seluruh negara dan persoalan meninggalkan daripada kerajaan turut ditekankan, keputusan akhir mengenainya bakal dimuktamadkan dalam mesyuarat MT UMNO malam ini.
Beberapa pemimpin UMNO, kecuali di Kelantan dan Terengganu, berharap muafakat politik dengan Pas tidak terjejas di sebalik putusnya hubungan dengan Bersatu itu nanti.
Bahkan, Zahid Hamidi sendiri dilapor mengadakan pertemuan dengan Presiden Pas, Hadi Awang sebaik selesai berjumpa Ketua-Ketua UMNO bahagian semalam.
Ia menandakan UMNO amat berharap mereka terus dapat bersama Pas menghadapi PRU15, bukan saja untuk mengalahkan PN, bahkan juga untuk memastikan PH tidak mampu bangkit lagi.
Tercapaikah hasrat UMNO itu?
Dua persoalan yang meragukan tentang harapan UMNO itu ialah kerana Pas sudah berada secara rasmi dalam PN dan pendirian UMNO di Kelantan dan Terengganu yang seolah-olah tidak boleh berbaik langsung dengan parti tersebut.
Meskipun Pas kerapkali bernada lunak mengatakan ingin terus memperkasakan MN dan dalam masa yang sama mahu mempertahankan PN, hakikatnya kedudukan Pas dalam PN adalah rasmi, manakala kedudukannya dalam MN tiada ikatan apa-apa.
Jika wujud pilihan untuk PRU akan datang, sudah tentu Pas lebih memilih PN berbanding MN, tambahan lagi Pas juga agak selesa dan terhutang budi kepada Muhyiddin Yassin lantaran diberi banyak nikmat jawatan dalam kerajaan sekarang ini.
Lebih daripada itu, selain PN sendiri sudah membentuk barisan kepimpinan peringkat pusatnya, gabungan itu juga turut mengumumkan perlantikan pengerusi-pengerusi negeri, baru-baru ini.
Semua ini menandakan Pas lebih mungkin bersama PN dan meninggalkan UMNO dalam PRU akan datang ini.
Tidak mungkin setelah berada sejauh itu dalam kerangka gabungan PN, Pas tiba-tiba mahu meninggalkannya untuk bersama MN dan UMNO yang tiada ikatan yang sah mengikat mereka.
Kemungkinan Pas terus bersama Bersatu dalam PN dan meninggalkan UMNO serta MN turut dipermudahkan lagi dengan pendirian UMNO di Kelantan dan Terengganu yang enggan bersama parti itu.
UMNO Kelantan memberi kata dua kepada Pas agar memilih untuk bersama MN atau PN dan mengumpamakan ibarat seorang isteri yang tidak boleh bersuami dua, UMNO Terengganu lebih keras lagi dengan enggan sama sekali bersama dengan Pas.
Realiti ini, sama ada UMNO sedar atau tidak, mereka harus bersedia dengan hakikat tiada jodoh lagi dengan Pas selepas ini.
Berharap dapat kekal bersama Pas selepas memutuskan hubungan dengan Bersatu adalah suatu pengharapan yang sia-sia saja buat UMNO.
Walaupun Pas lebih lebih dulu bertemu UMNO, tetapi hatinya nyata lebih terpaut kepada Bersatu yang jauh berkemampian serta lebih berada.
Putusnya hubungan UMNO dengan Bersatu boleh dikata putuslah juga hubungan parti itu dengan Pas.
Di depan yang menanti selepas keputusan MT UMNO malam ini tidak lain ialah pertandingan tiga penjuru atau lebih daripada itu.
(Shahbudindotcom 06/01/2021)

4.6

5

votes
Article Rating
Kongsikan artikel ini


UMNO JANGAN BERGANJAK LAGI, ANNUAR MUSA SUDAH MEMUDAHKAN MT BUAT KEPUTUSAN

Segala-galanya kini sudah terdedah secara terbuka dan bukan merupakan suatu rahsia lagi.
Menjelang mesyuarat MT UMNO malam ini di mana parti itu akan membuat keputusan penting berhubung kedudukannya dalam kerajaan PN, Annuar Musa tampil mendedahkan tentang surat sokongan Zahid Hamidi yang dihantar kepada Yang Dipertuan Agong untuk menyokong Anwar Ibrahim sebagai Perdana Menteri.
Kata Annuar yang semalam dipecat sebagai Setiausaha Agung BN, surat Zahid Hamidi yang ditandatanganinya bersama Najib Razak kepada Agong itu adalah tulen.
“Saya tahu semua sekali dan surat ini saya sudah semak dengan banyak pihak dan surat ini adalah tulen.
“Dalam surat ini antara perkara-perkara yang disebut ialah menjatuhkan kerajaan yang ada sekarang, menukar Perdana Menteri dan menjanjikan kesetiaan kepada Anwar,” kata beliau ketika sidang medianya yang dilihat lebih berupa serangan kepada Zahid Hamidi kerana memecatnya sebagai Setiausaha Agung BN.
Dengan pendedahan Annuar ini, bersekali pula majoriti UMNO bahagian-bahagian telah meluluskan usul enggan bekerjasama dengan Bersatu dan tidak mahu berada lebih lama dalam kerajaan PN, bermakna apa yang cuba diusahakan Zahid Hamidi selama ini tidak perlu disembunyikan lagi.
MT UMNO malam ini hanya perlu mengesahkan saja keputusan UMNO bahagian-bahagian itu, sambil memutuskan tindakan susulan yang sewajarnya bagi menjadikan apa yang dirancang benar-benar menjadi kenyataan.
Sebagaimana bukan rahsia juga, bahkan sudah dibincangkan dalam perjumpaan Zahid Hamidi dengan Ketua-Ketua UMNO Bahagian semalam, tindakan susulan yang dinanti-nantikan ialah pengumuman penarikan sokongan terhadap Muhyiddin yang diikuti dengan arahan agar Ahli-Ahli Parlimen UMNO meletakkan semua jawatan dalam kerajaan dan GLC.
Hanya yang menjadi persoalan, bilakah tindakan itu akan dilakukan – berkuatkuasa serta-merta atau sebelum 1 Februari akan datang?
Dalam hal ini, oleh kerana semuanya tiada lagi yang rahsia, tindakan menarik sokongan dan meletakkan jawatan haruslah dilakukan dengan segera atau serta-merta tanpa perlu menunggu sehingga 1 Februari atau tarikh-tarikh lain lagi.
Lagi pun, untuk apa perlu ditunggu atau ditangguh-tangguh lagi?
Yang ditakuti, menangguhkan lagi tindakan menarik sokongan dan menjatuhkan Muhyiddin hanya akan menjejaskan nama Zahid Hamidi dan UMNO itu sendiri seolah-olah ada tawar-menawar yang masih diharapkan dengan Perdana Menteri.
Tindakan itu dengan sendirinya akan turut membuatkan akar umbi UMNO sendiri hilang percaya serta hormat kepada Zahid Hamidi dan MT lantaran apabila mereka meluluskan usul di bahagian-bahagian baru-baru ini, ia pastilah dengan tekad dan keyakinan mereka untuk sedia berdepan dengan apa saja kemungkinan.
Sama ada selepas tindakan menarik sokongan itu akan berlaku PRU15 seperti yang diharapkan UMNO ketika ini atau bakal terbentuknya kerajaan baru kerana mungkin Agong berasakan tidak sesuai mengadakan pilihanraya, UMNO harus berlapang dada dan sedia menerima apa saja kemungkinan yang datang.
Tambahan lagi, bukankah menyokong Anwar sebagai Perdana Menteri melalui surat yang dihantar Zahid Hamidi dan Najib kepada Agong telah disahkan sendiri oleh Annuar sebagai tulen dan asli?
Jadi, tidakkah sama ada terbentuk kerajaan baru dengan Anwar menjadi Perdana Menteri atau berlaku PRU, kedua-duanya adalah apa yang dikehendaki oleh Zahid Hamidi, Najib dan UMNO juga?
Pengesahan Annuar bahawa surat tersebut sebagai tulen, bukan saja mengesahkan Anwar memang mempunyai cukup angka ketika mengadap Agong sebelum ini, bahkan ia juga sepatutnya memudahkan lagi kerja MT UMNO membuat keputusan malam ini.
Zahid Hamidi dan Najib juga tidak perlu bersusah payah lagi untuk menjelaskan tentang ketulenan surat tersebut.
Jalan terus dengan apa yang yang sudah ditekadkan kerana yang lebih penting, menarik sokongan dan menjatuhkan Muhyiddin dengan segera adalah satu-satunya jalan untuk menyelamatkan masa depan UMNO daripada terus dibuli, malah mungkin ditelan oleh Bersatu.
(Shahbudindotcom 06/01/2021)

4.4

8

votes
Article Rating
Kongsikan artikel ini


BAWA USUL KELUAR PN KE PERHIMPUNAN AGUNG UMNO ADA RISIKO BUAT ZAHID HAMIDI

Seorang pemimpin Bersatu hanya tertawa kecil dengan keputusan mesyuarat MT UMNO malam semalam yang akhirnya tidak membuat apa-apa ketetapan untuk keluar daripada kerajaan PN.
Sebaliknya, mesyuarat MT UMNO yang dipengerusikan Ahmad Zahid Hamidi malam tadi memutuskan untuk membawa usul hubungan tegang parti itu dengan Bersatu ke Perhimpunan Agung yang dijadualkan pada 31 Januari ini.
Ketua Penerangan UMNO, Shahril Hamdan dalam kenyataan medianya berkata, MT mengambil keputusan itu setelah mempertimbangkan usul yang dikemukakan oleh 189 daripada 191 bahagian parti.
Menurut pemimpin Bersatu itu, ketetapan MT UMNO itu seumpama seseorang yang ingin menyerang lawan kelahinya, tetapi memaklumkan tarikh serta masa untuk melakukan serangan.
Tindakan UMNO itu, katanya, seperti memberi masa kepada Bersatu dan PN untuk bersiap sedia menghadapi apa yang mahu dilakukan, sedangkan untuk menjatuhkan lawan, ia sepatutnya dilakukan secara mengejut dan tanpa dijangka.
“Ini benar-benar kelakar, UMNO sepatutnya tidak menangguhkan lagi keputusannya kerana MT UMNO ketika tidak berlangsung Perhimpunan Agung, adalah badan pembuat keputusan yang tertinggi yang diiktiraf parti.
“Kenapa harus ditangguhkan lagi kepada Perhimpunan Agung, bukankah usul daripada bahagian-bahagian sudah memadai untuk MT UMNO membuat keputusan mengikut apa yang dimahukannya?,” tegas beliau.
Pemimpin tersebut juga menyifatkan keputusan MT UMNO itu seperti memperlekeh tindakan Ahli Parlimen Machang, Ahmad Jazlan Yaakob yang sudah pun berkorban meletakkan jawatan sebagai Pengerusi Lembaga Minyak Sawit Malaysia atau MPOB, baru-baru ini.
Tambah beliau lagi, menangguhkan keputusan yang boleh diputuskan oleh MT UMNO kepada Perhimpunan Agung hanya menunjukkan Zahid Hamidi tidak cukup yakin dengan pendiriannya sendiri serta memperlihatkan Ahli Parlimen Bagan Datuk itu sudah kalah dari segi moral.
Ini juga, kata beliau lagi, bukan kali pertama Zahid Hamidi bersikap flip-flop dalam tindakan dan gebang politiknya.
“Saya fikir reputasi beliau telah terjejas dan tidak lagi diyakini kerana kononnya akar umbi UMNO ketika ini tengah bersemangat untuk berpisah dengan Bersatu, keluar daripada kerajaan dan bersiap sedia untuk PRU15.
“Zahid Hamidi nampaknya telah mengecewa dan menghampakan mereka,” ujarnya lagi.
Selain itu, pemimpin Bersatu itu berkata, membawa isu UMNO keluar daripada kerajaan ke Perhimpunan Agung juga boleh mengundang risiko yang tidak dijangka.
Beliau berkata, apabila isu berkenaan di bawa ke Perhimpunan Agung nanti, tidak mustahil ia menjadi “boomerang” atau serangan yang berbalik kepada Zahid Hamidi sendiri.
Ini kerana, katanya, bukanlah rahsia lagi beberapa pemimpin UMNO sendiri seperti Tengku Adnan Tengku Mansor, Hishammuddin Hussein, Khairy Jamaluddin dan Annuar Musa adalah antara yang tidak setuju dengan tindakan UMNO mahu keluar daripada kerajaan PN, apa lagi mendesak PRU diadakan di ketika Covid19 masih belum mereda.
“Akhirnya di mana maruah Zahid Hamidi selaku Presiden UMNO jika pada Perhimpunan Agung UMNO nanti bergema nada berbelah bahagi dengan tindakan UMNO mahu keluar daripada kerajaan dan mendesak PRU segera diadakan?” soalnya.
(Shahbudindotcom 07/01/2021)

4

7

votes
Article Rating
Kongsikan artikel ini


PRESIDEN UMNO, KALAU MAHU MENANG PRU DAN NAK JADI PM, MESTI BERANI BERDEPAN MEDIA

Selama ini, terutama ketika era Tun Mahathir Mohamad sebagai Perdana Menteri, mesyuarat MT UMNO yang wajib disusuli sidang medianya, ia adalah detik yang paling ditunggu-tunggu oleh para petugas media.
Ia bukan saja untuk para wartawan mendapatkan berita mengenai topik perbincangan mesyuarat, malah juga untuk mereka bertanya soalan-soalan lain berkaitan isu semasa negara.
Selalunya Tun Mahathir tidak pernah mengelak untuk menjawab apa juga pertanyaan yang dikemukakan dan dengan itu sidang media selepas mesyuarat MT UMNO adalah sesuatu yang memberi kepuasan kepada para wartawan.
Kemudian, sewaktu Tun Abdullah Badawi menjadi Perdana Menteri, perkara yang sama juga diteruskan, walaupun cara beliau menjawab tidaklah sehebat Tun Mahathir.
Ketika era Najib Razak, meski sidang media selepas mesyuarat MT UMNO diteruskan seperti biasa, tetapi setelah muncul isu berkaitan 1MDB seolah-olah sudah wujud sekatan-sekatan tertentu kepada media.
Difahamkan pada waktu itu bukan saja media tertentu dilarang menghadiri sidang media Najib di Bangunan PWTC, malah soalan-soalan sensitif turut dilarang untuk ditanyakan.
Hanya soalan-soalan baik dan berbau syurga saja diberitakan dibenar untuk diajukan.
Namun, di era Ahmad Zahid Hamidi sebagai Presiden UMNO ini, walaupun banyak isu-isu panas yang timbul atau sengaja ditimbulkan, sidang media selepas mesyuarat MT UMNO sudah hilang seri dan kemeriahannya.
Ia bukanlah sangat disebabkan beliau sebagai Presiden UMNO tidak memegang jawatan Perdana Menteri, namun lebih kerana keengganan atau ketakutannya berhadapan secara terbuka dengan media.
Sudah beberapa kali tiada sidang media diadakan sebaik selesai mesyuarat MT UMNO yang dipengerusikannya, sebaliknya para wartawan, setelah menunggu sekian lama dan di tengah malam pula, hanya dititipkan dengan sehelai dua kenyataan media saja.
Sesungguhnya ini adalah sesuatu memalukan, bukan saja kepada diri Zahid Hamidi selaku Presiden UMNO, malah kepada UMNO itu sendiri sebagai parti yang lama, besar, pernah mentadbir negara dan masih dalam kedudukan mempunyai jumlah Ahli Parlimen terbanyak dalam kerajaan.
Kalau sekadar mahu dikeluarkan sidang media saja, lebih baiklah diberitahu awal-awal supaya petugas media tidak perlu berkumpul beramai-ramai untuk membuat liputan sehingga jauh malam.
Seperti mesyuarat MT UMNO malam tadi, setelah petugas media menunggu hampir sejam untuk membuat liputan barulah mereka dimaklumkan tiada sidang media dan hanya diberikan kenyataan media oleh Ketua Penerangan UMNO saja.
Di waktu itu, semua pemimpin UMNO malah didapati sudah meninggalkan Bangunan PWTC melalui pintu belakang.
Tidakkah ini memperlihatkan UMNO seolah-olah mempermainkan petugas media?
Sudahlah berada dalam kerajaan pintu belakang, takut berhadapan dengan media pun lari ikut pintu belakang juga!!
Kepada UMNO, khususnya Zahid Hamidi, harus beliau sedari bahawa kemampuan berhadapan dengan media, selain perlu dalam konteks menyampaikan maklumat dan keberanian berterus-terang, ia juga adalah wadah untuk menyerlahkan wibawa dan ketrampilan seseorang itu sebagai pemimpin.
Dengan beberapa kali melarikan diri atau takut berhadapan dengan media, Zahid Hamidi seolah-olah hanya mengesahkan dirinya kurang berwibawa berbanding semua Presiden UMNO sebelumnya.
Sepatutnya dengan tidak memegang jawatan Perdana Menteri, inilah peluang terbaik untuk Zahid Hamidi menunjukkan ketrampilannya yang tidak kurang berbanding semua Presiden UMNO sebelumnya, walau beliau tidak menjadi ketua kerajaan dalam waktu yang sama.
Setidak-tidaknya, selari dengan keinginan UMNO mahu PRU segera dan kembali sebagai tunjang kerajaan, ternampak jugalah wibawanya atau tergerak hati pengundi untuk menjadikannya sebagai Perdana Menteri selepas ini.
Tetapi, dengan selalu takut dan kerap lari-lari daripada media, pendirian pula banyak flip-flop, bagaimana beliau mahu memacu UMNO dan BN ke arah kemenangan melalui penampilan dirinya sebagai jenderal perang yang tentunya impian dalam hati dan ingin dikejar adalah kerusi Perdana Menteri?
(Shahbudindotcom 07/01/2021)

4.1

8

votes
Article Rating
Kongsikan artikel ini


PRU SEWAKTU COVID MEMANG TAK OK, TAPI TUKAR KERAJAAN OK

Berikutan kebimbangan meningkatnya semula kes Covid19 dalam negara, sementelah banyak negara lain dalam dunia juga menunjukkan trend yang sama, mengadakan PRU dalam waktu terdekat ini dianggap tidak sesuai sama sekali.
Untuk itu, ramai tidak setuju dengan keputusan UMNO mahu menarik sokongan terhadap Muhyiddin Yassin dan keluar daripada PN bagi tujuan mengasak kerajaan agar mengadakan PRU dengan segera.
Setelah mendapat sokongan majoriti dengan 189 daripada 191 UMNO bahagian-bahagian yang meluluskan usul menolak kerjasama dengan Bersatu, tindakan susulan yang sewajarnya diambil oleh UMNO jika mahu PRU ialah keluar segera daripada kerajaan PN.
Kalau tidak, setakat melalak dan bising-bising di luar, Muhyiddin Yassin mungkin buat tak tahu saja sebagaimana sikap biasanya selama ini.
Begitu pun, tindakan UMNO ketika ini tertangguh buat sementara menunggu perkara tersebut disah dan diluluskan dalam Perhimpunan Agung UMNO pada 31 Januari depan.
Tetapi, melihat trend peningkatan kes Covid19 sekarang ini, ramai berpendapat tindakan UMNO meneruskan desakan pada 31 Januari nanti tidak lagi sesuai dan bukan waktunya.
Jika diadakan PRU berikutan kehendak UMNO itu, ia dianggap hanya mengundang bahaya dan berisiko kehilangan lebih banyak nyawa.
Ramai yang berpendapat, jika pun UMNO mahu PRU, hasrat itu patut ditangguhkan dulu sehingga kes Covid19 benar-benar reda.
Namun begitu, dalam kes enggan bekerjasama dengan Bersatu dan hasrat menarik diri daripada kerajaan, UMNO sudah pun bergerak jauh dan tidak mungkin berundur walau setapak sekali pun.
Bagi UMNO, lagi lama mereka berada dalam kerajaan bersama Bersatu, lagi terancam masa depan mereka, selain tidak tahan lagi berterusan kena buli.
Selain keputusan untuk berpisah dengan Bersatu bukan saja disokong oleh majoriti UMNO bahagian-bahagian melalui usul yang diluluskan sebulat suara, Annuar Musa yang dilihat condong kepada Bersatu turut sudah dipecat sebagai Setiausaha Agung BN.
Ini menunjukkan UMNO benar-benar serius untuk melaksanakan apa yang dirancangnya.
Lebih daripada itu, Ahli Parlimen Machang, Ahmad Jazlan Yaakob yang menyokong kuat keputusan UMNO mahu berpisah dengan Bersatu juga telah meletakkan jawatan sebagai Pengerusi Lembaga Minyak Sawit Malaysia.
Dengan yang demikian, adalah sukar dan hampir mustahil untuk UMNO menarik balik hasratnya mahu keluar daripada kerajaan PN selepas Perhimpunan Agung UMNO, 31 Januari nanti sebagaimana lulusnya pula usul di peringkat bahagian-bahagian.
Jika UMNO berundur daripadanya, ia hanya akan menyebabkan nama Zahid Hamidi tambah tercemar dan tidak lagi dipercayai oleh akar umbi parti yang ternampak begitu bersemangat pada waktu ini untuk bertempur dengan Bersatu dalam PRU.
Maka, apa pilihan yang sewajarnya bagi UMNO?
Harus difahami bahawa peningkatan kes Covid19 sekarang di mana menjelang Mei, kiranya trend semasa berterusan, kes sehari dijangka meningkat sehingga 8,000 sehari, yang tidak wajar diadakan hanyalah PRU saja.
Ini kerana bila diadakan PRU di mana penjarakan sosial dan pergaulan sukar dikawal, kes Covid19 boleh saja meningkat dengan mendadak.
Walau pun demikian, menarik sokongan, berpisah dengan Bersatu, keluar daripada kerajaan PN, malah menukar kerajaan, langsung tidak mendatangkan risiko merebaknya semula kes Covid19.
Bagi tujuan itu, UMNO harus menukar strateginya daripada mendesak Muhyiddin mengadakan PRU kepada menjatuhkan kerajaan sedia ada untuk membentuk sebuah kerajaan baru yang lain.
Dalam hal ini, tiada pilihan lain, UMNO harus memberi sokongan secara terbuka kepada Anwar Ibrahim yang sudah pun mengutus surat kepada Yang Dipertuan Agong bagi tujuan mempersembahkan sokongan majoriti yang dimilikinya.
Hanya dengan UMNO bersama Anwar mengadakan sidang media secara terbuka mengumumkan majoriti yang dimiliki, barulah lebih mudah disahkan Muhyiddin dan PN tidak lagi memiliki sokongan bagi terus mengurus kerajaan.
Sesuai dengan Covid19 belum lagi reda, Muhyiddin dalam hal ini lebih baik berlapang dada dan bersikap terbuka dengan sedia berundur setelah UMNO bertindak menarik sokongannya.
Tidak perlulah beliau mengadap Agong untuk membubarkan Parlimen dan ambillah contoh sebagaimana yang telah ditunjukkan oleh Ahmad Faizal Azumu atau Peja yang rela hati meletak jawatan sebaik kalah undi percaya sebagai Menteri Besar Perak tidak lama sebelum ini.
Tambahan lagi, selain banyak kegagalan lain yang ditunjukkkannya sejak 10 bulan lalu, meningkatnya semula Covid19 adalah juga petanda kegagalan kerajaan pimpinan beliau mengurus wabak tersebut.
Ambillah peluang daripada pertukaran kerajaan itu nanti untuk bermuhasabah, akur dengan kegagalan, sekaligus untuk berehat bersama keluarga susulan pembedahan kansernya tidak lama sebelum ini.
Daripada lebih mungkin “hanyut” dalam PRU, lebih baiklah Muhyiddin menghabiskan sisa-sisa usia tidak sihatnya dengan berehat.
(Shahbudindotcom 08/01/2021)

4.8

4

votes
Article Rating
Kongsikan artikel ini


PRU TAK SELESAI MASALAH

1. Tuntutan UMNO untuk adakan PRU suku pertama tahun 2021 adalah tidak wajar dan tidak munasabah. Kenyataan itu antara keputusan yang dibuat dalam mesyuarat kepimpinan tertinggi UMNO.
2. Ketidaktentuan politik negara memerlukan kesembuhan jangka panjang dan sebaiknya ialah menunggu sehingga pembubaran wajib 2023. Pemulihan memerlukan demokrasi diperkukuhkan semula melibatkan reformasi pilihanraya, reformasi parlimen dan reformasi politik dan parti-parti politik.
3. Manakala sembuhan keseluruhan negara memerlukan ketahanan nasional dibina semula akibat politik perkauman dan politik pembelotan yang menjadikan kebencian agama dan kaum sebagai manupulasi politik. Ketahanan nasional sangat penting untuk negara menghadapi pasca krisis pandemik global. PRU segera tidak akan selesaikan masalah bahkan akan menjadi semakin parah kerana kempen-kempen pilihanraya akan berorientasikan sentimen perkauman dan agama sempit untuk meraih undi. Perpaduan nasional akan terus terancam.
4. Pemikiran Umno dalam keputusan MKT mendedahkan betapa parti Melayu itu tidak lagi memikirkan soal penyembuhan negara dan pemulihan demokrasi dari akar umbinya. Mereka hanya berfikir untuk mengekalkan politik kuno mereka dan politik selamat diri. Rakyat sedia maklum beberapa pimpinan tertinggi Umno dan mantan PM dan TPM Umno berada dalam kluster Mahkamah akibat penyewengan dana dan tuduhan rasuah.
5. Negara memerlukan penstrukturan semula secara berinstitusi berteraskan pemulihan demokrasi dan membina semula ketahanan nasional. Pemulihan ini akan mengembalikan kepercayaan rakyat kepada institusi pemerintahan dan institusi politik yang menguasai pilihan rakyat.
Masa sebelum pembubaran wajib 2023 adalah sangat kritikal untuk semua pihak menumpukan kepada projek besar-besaran penyembuhan negara. Jikalau semua pihak memahami tuntutan ini maka akan terbentuklah “Gabungan Terbesar Rakyat” bersatu tenaga memastikan aspirasi penyembuhan negara tercapai sebagai tuntutan PRU nanti.
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
7 Jan 2021

3.3

3

votes
Article Rating
Kongsikan artikel ini


SATIRA POLITIK SEMASA – WALK OVER UNTUK GAME PERTAMA

Oleh: C.Nicholl (Bahagian IV)
Malam itu mereka tiba di KL agak lewat. Mereka semua menginap di KL international hotel di belakang Chow Kit, kawasan yang boleh ditakrifkan sebagai ‘the red light district of KL’, atau kawasan lampu merah yang menjadi pusat hiburan ternama.
Di kawasan inilah terletaknya banyak pusat. Pusat karaoke, pusat bar, kelab malam dan pusat kepada bermacam pusat-pusat asli. Ada pusat dari China, Indonesia dan Philippines. Dan paling akhir, sekarang terdapat juga pusat-pusat dari Russia, Ukraine dan Uzbekistan yang sekarang ternyata amat popular diantara mereka yang berwang ini.
Selain dari bermain bola lisut dan masuk pertandingan untuk dinobatkan sebagai ‘Champion of Malaysia’, pemain-pemain ini semua juga suka kepada hiburan, berhibur dan dihibur. Jadi menginap di kawasan sebegini sewaktu pertandingan berjalan selama lebih sebulan ini, tanpa isteri bagi yang lelaki, tanpa suami bagi wanita, amat tepat sekali.
Amat sesuai untuk mereka semua yang bersukan disiang hari dan berhibur dan dihibur pada malam hari hingga ke pagi. Begitulah kehidupan sebagai pemain-pemain professional ini. Bukan saja mereka dibayar dengan gaji yang lumayan, tetapi elaun harian dan elaun hiburan mereka juga agak mewah.
Setelah beberapa hari menjalankan latihan dengan agak pesat, dan beberapa malam yang dipenuhi bermacam aktiviti yang agak
pesat dan berpusat, akhirnya tibalah hari perlawanan pertama yang akan dilangsungkan di padang bola lisut bertaraf antarabangsa di padang parlimen itu.
Orang ramai tidak dibenarkan masuk atas alasan Covid19 yang masih berleluasa. Tetapi sepanjang pertandingan ini, semua permainan akan mendapat liputan media yang cukup luas termasuk ulasan secara langsung dikaca TV di semua saluran. Jadi penonton dari seluruh pelusuk tanah air akan dapat menonton.
Apa tidaknya, inilah pertandingan yang dinanti-nantikan oleh setiap lapisan masyarakat, peminat sukan bola Lisut dan rakyat jelata yang telah lama menunggu. Minda mereka juga telah banyak dibakar dan dipanaskan oleh pihak media.
Setiap hari mereka disogok dengan pelbagai berita dan ulasan dari banyak pihak. Bermacam ragam dan pendapat dari penganalisa, pemerhati dan pengulas sukan negara.
‘Pengadil pertandingan dilantik oleh Muhyudin.’ Kata satu tajuk utama diportal internet, ‘MalaysiaTidakKini’.
‘Pengadil yang akan berlaku tidak adil.’ Kata satu lagi portal popular, ‘NomoreFree Malaysia Today.’
Entah mengapa, pengadil yang bernama Harun itu, terus menjadi tidak harum.
‘Muhyudin dah pegang telor pengadil.’ Kata satu lagi komen yang tajam dan berani diportal yang menjadi viral, ‘Malaysia Outsight’.
Tajuk-tajuk sebegini menjadikan perlawanan pertama antara pasukan yang diketuai Muhyudin dan pasukan Anwar menjadi bertambah hangat. Banyak komen-komen di internet yang agak memihak, samaada kepada Muhyudin atau kepada Anwar. Jarang yang adil atau tidak memihak.
Sekian hari bermacam-macam yang menular bukan saja diportal rasmi media yang popular seperti yang disebutkan tadi, tetapi juga dalam akaun Twitter, Facebook dan kalangan WhatsApp yang bermacam komen yang diutarakan.
Beberapa media yang kurang popular seperti ‘Malaysia-yesterday’, ‘Malaysia Indigest’ dan ‘the Tepi’ yang turut mengselatankan keadaan dengan meneka bahawa team Muhyudin akan menang dengan mudah.
Kata mereka atau komen yang dibuat menyatakan bahawa team Muhyudin mempunyai ramai pemain-pemain yang handal dan berpengalaman. Mereka pernah menang dan menjadi johan sebelum ini.
Sedangkan team Anwar, ramai yang dah lanjut usia mereka dan mereka seharusnya sudah patut bersara dari permainan ini dan memberi peluang kepada pemain-pemain muda untuk mengambil alih.
Tetapi yang peliknya, ada juga lapuran yang menyatakan bahawa ada beberapa pemain dari team Muhyudin yang mungkin akan  menarik diri disaat-saat akhir perlawanan. Pemain-pemain ini dikatakan diketuai oleh Zahid.
Mereka dikatakan agak memihak kepada team Anwar diatas sebab-sebab tertentu yang tidak disebut dengan jelas. Banyak pembaca yang tertanya-tanya.
Ini mungkin juga cara penganjur atau strategi pihak media untuk menarik minat mereka yang kurang berminat dengan permainan bola Lisut ini, untuk mengikuti perkembangan dan seterusnya menjadi penonton yang setia.
Ternyata mereka telah berjaya.
Kerana di waktu terjadinya perlawanan, di hari dan masa yang ditetapkan, di padang parlimen yang dipenuhi dengan karyawan media yang begitu ramai, team Muhyudin dengan segala kelengkapan dan pakaian sukan yang cukup berwarna dan meriah, bersedia seramai 111 pemain untuk berlawan dan menghadapi segala cabaran.
Yang peliknya, team Anwar pula cuma diwakili oleh seorang pemain tua, juga bekas pemandu bas yang banyak pengalaman dan lama memandu, yang cuba berlagak seperti captain serta 12 orang pemain yang lagaknya tidak serius dan tiada peralatan pemainan. Anwar sendiri dan pemain-pemain lain tidak turun ke padang. Tidak pasti kenapa dan mengapa. Semuanya tidak jelas.
Secepat itu pengadil Harun, yang lagaknya persis memihak, menyatakan nombor pemain tidak mencukupi. Dia terus memberi kemenangan ‘walk over’ secara langsung kepada team Muhyudin untuk permainan pusingan pertama ini. Muhyudin menang mudah, 1 – 0.
Lapuran media ini, ada kalanya, ada juga unsur-unsur ‘fake’ atau fitnah.
Bersambung…

4.4

5

votes
Article Rating
Kongsikan artikel ini


UMNO MESTI DIELAK DARIPADA ‘DIMAMPUSKAN’, JANGAN SAMPAI SEJARAH UMNO DIMATIKAN BERULANG LAGI

Walaupun desakan UMNO ketika ini mahu PRU segera seolah-olah menggambarkan parti itu tidak sabar dan begitu yakin mampu berkuasa semula, tujuan sebenarnya lebih daripada itu.
Tujuan utama UMNO tidak mahu bekerjasama dengan Bersatu dan keluar daripada kerajaan PN ialah lebih untuk mengelakkan parti itu daripada “dimampuskan” secara perlahan-lahan.
Selama 10 bulan berada dalam kerajaan PN dan berkubang dengan Bersatu, UMNO akhirnya sedar mereka banyak dibuli dan dilemahkan oleh parti serpihannya sendiri.
Hanya kerana Bersatu memiliki banyak kuasa, semua itu digunakan untuk melemahkan UMNO supaya akhirnya Bersatu dapat berperanan menjadi penggantinya.
Bukan saja dalam konteks memenangi kerusi pilihanraya di mana Bersatu mahu mengambil kerusi-kerusi milik UMNO, malah tanpa UMNO juga, Bersatu tidak mungkin mampu menang banyak kerusi Melayu.
Sebagaimana dalam PRU14, pergantungan UMNO adalah kepada PKR dan DAP, untuk PRU akan datang, sasaran berpaut mereka ialah kepada UMNO dan Pas pula.
Tetapi, kekuatan Pas semata-mata mungkin tidak mampu mengekalkan kuasa Bersatu, maka menjadi dedalu di atas dahan UMNO adalah pilihan yang paling munasabah untuk mengekalkan kuasa yang ada sekarang ini.
Yang pasti, selagi membiarkan dirinya ditumpangi dedalu Bersatu, UMNO pasti akan “mati” akhirnya kerana tidak ada dedalu yang tidak memakan dahan yang ditumpanginya.
Muhyiddin Yassin sebagai Perdana Menteri bukan saja tidak akan membiarkan pemimpin UMNO diberi tempat sewajarnya dalam kerajaan, malah alan mengurangkan jumlah kerusi untuk UMNO agar tidak melebihi apa yang dimiliki Bersatu.
Sekarang ini, selain dibuli dalam banyak aspek seperti pembahagian jawatan dalam kerajaan dan sebagainya, dalam tempoh 10 bulan saja sudah ramai pemimpin UMNO yang hati dan kiblat politiknya lebih condong ke arah Bersatu.
Tetapi, pernahkah kita dengar ada pemimpin Bersatu yang pro kepada UMNO?
Semua itu berlaku kerana Bersatu sedang memiliki banyak kuasa serta mampu menawarkan pelbagai jawatan dan kemewahan.
Kelebihan yang ada itu sedang digunakan sepenuhnya untuk mengukuhkan kedudukan Bersatu, melemahkan UMNO dan kemudian menjadikannya parti yang tidak lagi bermaya.
Jika hanya dalam tempoh 10 bulan saja sudah kedapatan ada pemimpin kanan UMNO yang pro Bersatu, ditambah dengan sekumpulan mereka yang khianat menyertai Bersatu sebelum, tidak dapat ditolak lagi lama masa berlalu, lagi macam-macam kemungkinan boleh berlaku.
Untuk itu, UMNO tidak ada pilihan selain bertindak menghentikan kemungkinan lebih buruk berlaku kepada masa depannya dengan sesegera dan secepat yang boleh.
Jika dirasakan Perhimpunan Agung UMNO pada 31 Januari nanti terlalu lama dan mungkin ia cuba dihalang atas pelbagai sebab, maka tindakan mengumumkan keluar segera daripada kerajaan dan menarik sokongan terhadap Muhyiddin adalah pilihan yang tidak boleh dielak lagi.
Hanya dengan keluar daripada PN saja UMNO dapat menyelamatkan masa depannya dan ketika ini mereka jangan fikir bahawa tindakan itu mesti berakhir dengan PRU semata-mata.
Setelah jatuh Muhyiddin dan PN, kemudian jika kerajaan baru terbentuk juga dapat membuatkan UMNO lebih terjamin masa depannya.
Berbanding Muhyiddin dan Bersatu yang hanya boleh terus hidup jika UMNO berjaya dibuli dan dilemah sehingga akhirnya “dimatikan”, Anwar Ibrahim dan PKR sebaliknya tidak berniat sama sekali untuk “memampuskan” UMNO demi survivalnya.
PKR dan UMNO hanya musuh politik, tetapi bukan pesaing yang berkubang di lubuk yang sama.
Dalam hal berkaitan, jika UMNO sebelum ini pernah diharamkan untuk mengelakkan pemilihan 1987 daripada diadakan semula, seterusnya untuk menghalang Tengku Razaleigh Hamzah daripada terus berada dalam UMNO yang dibarukan, apakah tidak mustahil Muhyiddin juga melakukan hal yang sama kepada UMNO demi masa depannya?
Bukankah Muhyiddin dan Tun Mahathir, selain dalam kelompok Team A ketika bersama UMNO, mereka berdua juga sama-sama menubuhkan Bersatu sebelum ini?
Mustahilkah gaya politik Tun Mahathir menjadi tiruan bagi Muhyiddin?
(Shahbudindotcom 09/01/2021)

4

5

votes
Article Rating
Kongsikan artikel ini